PRN Melaka: Formula Shahidan mudah, sanggah rancangan Zahid

Ketua UMNO Bahagian Arau, Datuk Seri Shahidan Kassim hari ini memberi formula mudah dan lebih realistik berhubung Pilihan Raya Negeri (PRN) Melaka, sekali gus menyanggah pendapat Datuk Seri Ahmad Zahid Hamidi, yang mahu UMNO dan Barisan Nasional (BN) bertanding sendirian.

Menurut Ahli Parlimen Arau yang juga Menteri Wilayah Persekutuan itu, UMNO perlu mengambil kira realiti politik semasa berhubung kerjasama dengan PAS dan Bersatu pada PRN Melaka.

Ini kerana Kerajaan Pusat sekarang ini yang diterajui Naib Presiden UMNO, Datuk Seri Ismail Sabri Yaakob sebagai Perdana Menteri turut mendapat sokongan PAS dan Bersatu, katanya.

“Kita kena realistik kerajaan sekarang dianggotai UMNO, PAS, Bersatu, GPS (Gabungan Parti Sarawak), STAR (Parti Solidariti Tanah Airku) dan Bebas.

“Kalau kita bergaduh dalam PRN Melaka, tetapi apabila balik ke Putrajaya kita kembali berkawan, ini boleh menyebabkan rakyat tak gembira, silap-silap rakyat makin benci.

“Maka, pandangan UMNO Arau mesti ada kerjasama parti politik Bumiputera terutama dengan PAS dan Bersatu. Jangan ambil prinsip yang merugikan,” katanya.

Memetik laporan BH hari ini, Shahidan berkata muafakat politik itu perlu diteruskan dalam PRN Melaka, bukannya bertanding secara bersendirian tetapi selepas itu kembali bersama dalam Kabinet.

Untuk rekod, Ismail Sabri dipilih menjadi Perdana Menteri setelah mendapat sokongan 50 Ahli Parlimen (MP) Perikatan Nasional (PN) diterajui Tan Sri Muhyiddin Yassin.

Jumlah tersebut termasuk 31 MP mewakili Bersatu, 18 PAS dan satu Parti Solidariti Tanah Airku (Star) serta empat MP Bebas pro-PN.

Sebelum ini, Zahid yang juga Presiden UMNO dalam satu wawancara dalam talian Isnin lalu berkata, UMNO dan BN akan bertanding secara bersendirian pada PRN Melaka tanpa kerjasama parti lain termasuk PAS.

Zahid dengan angkuhnya berkata ‘no way’ terhadap sebarang bentuk kerjasama dengan Bersatu sama ada dalam PRN Melaka mahupun pilihan raya umum (PRU).

Semalam, Naib Presiden UMNO, Datuk Seri Mahdzir Khalid mendedahkan hanya Zahid yang mahu UMNO bertanding secara solo pada PRN Melaka, tetapi setakat ini parti masih belum ada keputusan muktamad.

Mengulas lanjut, Shahidan berkata walaupun Perhimpunan Agung UMNO 2020 bersetuju memutuskan hubungan dengan Bersatu, ketetapan itu adalah untuk PRU15, bukannya PRN Melaka.

“Kerjasama selepas PRU15 adalah perkara lain, sekarang kita perlukan kerajaan yang kuat untuk tadbir negara.

“Kerajaan sekarang jadi kuat kerana disokong pembangkang melalui Memorandum Persefahaman (MoU) sehingga banyak rang undang-undang (RUU) diluluskan sebulat suara di Dewan Rakyat, baru-baru ini.

“Ini menunjukkan walaupun kita berbeza pendapat sesama parti yang memerintah, di pihak pembangkang mereka beri sokongan kuat. Ini tidak bagus, keadaan macam sudah jadi terbalik,” katanya.

Shahidan juga menyeru supaya parti Melayu bersatu padu bagi menzahirkan kekuatan pada PRN Melaka kerana pada pemerhatiannya mendapati mana-mana parti yang bertanding secara bersendirian tidak mempunyai peluang untuk membentuk kerajaan.

“Kalau PAS dan Bersatu bertanding solo, mereka tak akan menang (bentuk kerajaan negeri). Begitu juga UMNO kalau solo tak boleh menang juga.

“Untuk memerintah, perlu ada kerjasama semua parti politik Bumiputera di Melaka. Tiada pilihan lain,” katanya.


Perlis kembali catat kes terendah, jangkitan di 4 negeri meningkat

Sarawak kembali merekodkan jumlah jangkitan baharu Covid-19 satu angka, dalam tempoh 24 jam sehingga 12 tengah hari tadi, manakala Perlis pula mencatat kes terendah sejak Disember lalu.

Menurut statistik Jabatan Kesihatan Negeri-Negeri yang dikeluarkan malam ini, Perlis mencatat dua kes baharu berbanding lapan kes semalam.

Kes harian di Perlis mula meningkat kepada dua angka pada Ogos tahun lalu dengan tertinggi pernah dicatatkan sebanyak 200 kes pada 7 Oktober 2021.

Sejak awal 2020 lalu hingga hari ini Perlis mencatat 7,351 kumulatif kes positif, dengan 6,958 pesakit telah sembuh, 137 kes kematian dan 254 kes masih aktif.

Daripada jumlah kes aktif itu, 215 pesakit menjalani kuarantin di rumah; tujuh ditempatkan di PKRC; 30 dimasukkan ke hospital; dan dua pesakit dirawat di unit rawatan rapi (ICU) dengan kedua-duanya memerlukan alat bantuan pernafasan.

Sehingga semalam, seramai 204,366 atau 80.2 peratus populasi di Perlis telah lengkap divaksinasi, manakala 206,457 atau 81,0 peratus menerima sekurang-kurangnya satu dos. Seramai 37,061 individu lagi menerima dos penggalak.

Bagi Sarawak pula, sejak lebih sebulan lalu, jangkitan harian Covid-19 menunjukkan trend menurun dengan kali terakhir merekodkan kes tiga digit ialah pada 4 Disember sebanyak 104 kes.

Dalam tempoh 24 jam sehingga 12 tengah hari tadi, Sarawak mencatat tujuh kes berbanding 22 semalam, menjadikan keseluruhan kumulatif positif di negeri itu sebanyak 252,505 kes, dengan sehingga semalam 250,699 pesakit telah sembuh, dan 1,619 kes kematian dilaporkan.

Sehingga semalam, Sarawak merekodkan 180 kes aktif dengan 25 pesakit menjalani kuarantin di rumah; 43 ditempatkan di PKRC; 105 dimasukkan ke hospital; dan tujuh pesakit dirawat di ICU dengan seorang daripadanya memerlukan alat bantuan pernafasan.

Bagi lebih 5.56 juta dos vaksin yang diberikan sejak Februari lalu di negeri itu, seramai 2,129,829 individu atau 75.6 peratus telah lengkap divaksinasi, manakala 77.2 peratus atau 2,174,501 lagi menerima sekurang-kurangnya satu dos. Seramai 1,266,299 individu atau 45 peratus lagi telah menerima suntikan dos penggalak.

Sementara itu, empat negeri mencatat peningkatan jangkitan baharu hari ini dengan Kedah merekodkan 265 kes berbanding 223 semalam, menjadikan kumulatif positif di negeri itu sebanyak 170,638 kes. Daripada jumlah itu seramai 166,639 pesakit telah sembuh, 2,173 pesakit meninggal dunia dan 1,561 kes masih aktif.

Kelantan juga merekodkan peningkatan jangkitan daripada 195 kes semalam kepada 197 kes hari ini, diikuti Pahang (193 kes baharu, 148 semalam); dan Putrajaya (30 kes baharu, 14 semalam).


Belum ada kertas rasmi proses pengampunan Najib, kata PMX

Datuk Seri Anwar Ibrahim berkata tidak ada konflik kepentingan dengan Pakatan Harapan (PH) – yang menjadi sebahagian daripada kerajaan – berhubung kemungkinan permohonan Datuk Seri Najib Razak untuk pengampunan diraja.

Bagaimanapun, perdana menteri berkata isu itu tidak perlu dibahaskan kerana belum ada proses atau kertas rasmi mengenai perkara itu kecuali kenyataan UMNO yang mencadangkan permohonan pengampunan itu.

“Tidak perlu berdebat di khalayak. Tidak timbul soal konflik kepentingan.

“Saya belum melihat proses atau kertas kerja. Saya tidak mahu menghalang sesiapa dalam perkara itu,” katanya kepada media selepas melancar projek perumahan rakyat di Shah Alam, hari ini (8 April 2023).

Menurutnya beliau akan menjadi sebahagian daripada panel Lembaga Pengampunan untuk memutuskan permohonan bekas perdana menteri yang kini menjalani hukuman 12 tahun di Penjara Kajang.

Anwar juga berkata mana-mana individu di Malaysia boleh memohon pengampunan dan ia akan tertakluk kepada proses undang-undang.

“Saya akan menjadi sebahagian daripada proses dan mengenai perkara penganugerahan gelaran kebesaran dan pengampunan, itu adalah prerogatif Yang di-Pertuan Agong.

“Kita tidak perlu membahaskan perkara ini secara terbuka kerana kita perlu melalui proses itu,” katanya.

“Saya tidak mahu menghalang sesiapa dalam perkara itu (memohon pengampunan). Tetapi prosesnya, tentu saja, sangat rumit. Ia perlu diikuti dan akhirnya, keputusan adalah semata-mata budi bicara Yang di-Pertuan.”

Menurut Perkara 42(5) jika Perlembagaan, ia menyatakan Lembaga Pengampunan terdiri daripada Peguam Negara, Menteri Besar atau Ketua Menteri, atau Menteri Wilayah Persekutuan, dan tidak lebih daripada tiga orang ahli yang dilantik oleh Yang di-Pertuan Agong.

Pada Disember tahun lepas, Kementerian Wilayah Persekutuan telah disusun semula menjadi sebuah jabatan di bawah Jabatan Perdana Menteri.

Anwar tidak mengumumkan Menteri Wilayah Persekutuan ketika mengumumkan Kabinetnya Disember lalu.

Demi kekal jadi kerajaan, PH juga akan sokong langkah UMNO mohon pengampunan?


Najib kekal dalam penjara, mahkamah tolak permohonan semakan semula

Datuk Seri Najib Razak kekal menjalani hukuman penjara bersabit hukuman penjara 12 tahun serta denda kerana menyeleweng RM42 juta dana SRC International Sdn Bhd.

Najib gagal dalam permohonan untuk menyemak semula sabitan dan hukuman penjara selepas Mahkamah Persekutuan menolak permohonannya dalam keputusan majoriti 4-1 hari ini.

Keputusan majoriti itu dibacakan oleh Hakim Mahkamah Persekutuan, Datuk Vernon Ong Lam Kiat.

Hakim Besar Sabah dan Sarawak Datuk Abdul Rahman Sebli yang mempengerusikan panel lima hakim itu membuat keputusan bertentangan.

Anggota panel lain ialah hakim Mahkamah Persekutuan Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.

Najib, 69, yang kini menjalani hukuman penjara 12 tahun itu di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lalu.

Vernon berkata mahkamah mendapati tidak berlaku kegagalan dalam proses keadilan ketika pendengaran prosiding rayuan akhir kes pecah amanah, menyalahgunakan kedudukan dan pengubahan wang haram dana SRC International berjumlah RM42 juta oleh panel hakim Mahkamah Persekutuan pada 23 Ogos tahun lalu.

Beliau berkata, hak Najib untuk mendapat perbicaraan yang adil tidak pernah dinafikan ketika pendengaran rayuan terbabit.

Katanya, peguam Najib ketika itu enggan membuat penghujahan lisan walaupun dibenarkan berbuat demikian oleh Ketua Hakim Negara, Tun Tengku Maimun Tuan Mat yang mempengerusikan panel hakim yang akhirnya menolak rayuan akhir berkenaan.

Beliau merujuk peguam Hisyam Teh Poh Teik yang dilantik Najib ketika itu yang tidak mengemukakan penghujahan lisan walau diminta berbuat demikian ketika pendengaran rayuan akhir berkenaan.

“Mahkamah mendapati permohonan Najib untuk dibenarkan menyemak keputusan Mahkamah Persekutuan yang menolak permohonannya untuk memasukkan bukti baharu berhubung pembabitan Hakim Mahkamah Tinggi, Datuk Mohd Nazlan Mohd Ghazali tidak dapat dipertahankan.

“Berhubung permohonan kebenaran untuk menyemak keputusan Mahkamah Persekutuan yang menolak untuk menangguhkan prosiding rayuan utama, kami dapati peguam diberi hak untuk didengar tetapi enggan berhujah, dalam keadaan itu kami tidak dapati mereka tidak dinafikan hak untuk didengar sekali gus menyebabkan ketidakadilan kepada pemohon.

“Kami juga dapati panel Mahkamah Persekutuan tahun lalu membuat keputusan yang betul apabila menolak permohonan pemohon supaya Tengku Maimun menarik diri daripada mengetuai panel, kami dapati tiada asas bagi membuat semakan terhadap keputusan itu,” katanya dipetik laporan BH.


Penggiliran pelajar ke sekolah tak beban guru: Menteri Pendidikan

Pelaksanaan kaedah penggiliran ke sekolah dengan memecahkan kelas kepada dua kumpulan pada pembukaan sekolah mengikut fasa Pelan Pemulihan Negara (PPN) mulai 3 Oktober ini, tidak akan menambah beban tugas pengajaran guru.

Menteri Kanan Pendidikan, Datuk Radzi Jidin berkata ini adalah kerana guru hanya perlu mengajar secara bersemuka mengenai silibus yang sama, untuk dua kumpulan murid yang berbeza.

“Kaedah pelaksanaan sistem penggiliran ini ialah satu kelas kita pecahkan kepada dua kumpulan, minggu pertama kumpulan A yang datang ke sekolah akan belajar secara bersemuka dengan guru, dan minggu seterusnya kumpulan ini akan belajar di rumah dan perkara yang mereka perlu buat adalah melakukan tugasan seperti aktiviti, buku teks termasuk pembelajaran melalui Youtube yang diberikan guru.

“Sistem ini tidak akan tambah beban tugas guru, sebab guru memang sudah buat persediaan dan rancangan mengajar, mereka hanya kongsikan perkara ini dengan murid untuk buat persediaan di rumah dan bila murid datang semula ke sekolah, guru akan tengok topik mana yang anak murid mereka tidak faham, guru akan bantu,” katanya.

Beliau berkata demikian pada program Inklusif: Pengoperasian Sekolah Secara Selamat dan Kondusif yang disiarkan Radio Televisyen Malaysia (RTM), malam tadi.

Memetik Bernama beliau berkata, kumpulan B akan hadir ke sekolah pada minggu berikutnya untuk mengikuti sesi pembelajaran bersemuka.

Dalam pada itu, Radzi berkata dalam memastikan aspirasi kerangka yang dikeluarkan kementerian dapat dilaksanakan dengan baik, jaringan komunikasi bukan sahaja di peringkat kementerian bahkan di peringkat bawah digunakan sebaiknya.

“Ibu bapa sendiri turut memohon supaya diadakan libat urus sekolah dengan ibu bapa, supaya masing-masing faham apa yang kementerian lakukan.

“Semalam, kami juga ada berjumpa Pengarah Pendidikan dan katakan arahan kami bahawa anak-anak kalau tidak datang sekolah, ada surat tidak akan dikenakan tindakan disiplin, kami sudah pesan janganlah pula nanti keluar surat amaran bila murid tiga hari tidak hadir ke sekolah, diberikan surat amaran,” katanya.


Pada 2011 bawa turun bendera Najib, kini Adam ajak lupa permusuhan

Sengketa antara Pakatan Harapan (PH) dengan UMNO perlu dilupakan selepas berada bersama dalam kerajaan campuran, kata Adam Adli Abdul Hamid.

Ketua Pemuda PKR itu pada 2011 semasa mengetuai kumpulan pelajar membawa turun bendera wajah Datuk Seri Najib Razak sehingga menimbulkan kecaman ahli UMNO, tetapi kini dijemput berucap di dewan yang menjadi markas tempat berhimpun perwakilan parti Melayu itu.

Berucap di Konvensyen Kerajaan Perpaduan di WTC hari ini, Timbalan Menteri Belia dan Sukan itu berkata banyak perbezaan antara mereka perlu ditangani dengan baik.

“Ini bukan satu himpunan biasa. Saya berulang kali katakan himpunan ini juga bukan semata-mata untuk kita justifikasikan penubuhan kerajaan ini.

“Ini adalah satu titik di mana kita zahirkan kesepakatan, persetujuan dan persediaan untuk membentuk sebuah negara yang lebih baik,” katanya.

“Ini adalah usaha sama kita untuk bina negara ini bersama-sama.

“Puluhan tahun permusuhan politik kita letakkan titik noktah pada hari ini. Insya-Allah,” katanya lagi.

Ratusan anggota dan pemimpin sayap pemuda parti dalam kerajaan berhimpun di Dewan Tun Dr Ismail di WTC hari ini bagi menyertai Konvesyen Pemuda Puteri Kerajaan Perpaduan 2023.

Selain Adam, turut menjadi panel adalah Ketua Puteri UMNO Nurul Amal Mohd Fauzi, Ketua Pemuda Amanah Mohd Hasbi Muda dan Ketua Pemuda PBRS Edwin Laimin.

Adam pada 2011 berkata tindakannya menurunkan bendera memaparkan gambar Najib di ibu pejabat Umno dilakukan sebagai satu simbol kemenangan kepada siswa pada hari tersebut.


Pengangguran dalam kalangan belia turun 5.3 peratus: PM

Kadar pengangguran dalam kalangan belia yang berusia 15 hingga 40 tahun di seluruh negara menunjukkan penurunan kepada 5.3 peratus bagi suku pertama tahun ini berbanding 5.9 peratus dalam tempoh sama tahun lepas, kata Datuk Seri Ismail Sabri Yaakob.

Perdana Menteri berkata peratusan itu menunjukkan bilangan penganggur pada suku pertama tahun ini adalah seramai 585,000 orang, menurun berbanding 627,000 orang bagi tempoh yang sama tahun lepas.

“Jumlah ini dijangka terus menurun sekiranya kita mengambil tahu dan mengambil peduli pelbagai inisiatif serta program yang tersedia untuk belia,” katanya ketika berucap merasmikan Hari Belia Negara 2022 Peringkat Kebangsaan di Padang Pekan Tuaran di sini hari ini.

Turut hadir ialah Ketua Menteri Sabah Datuk Seri Hajiji Noor, Timbalan Ketua Menteri Sabah Datuk Seri Bung Moktar Radin, Menteri Belia dan Sukan Datuk Seri Ahmad Faizal Azumu, dan Presiden Majlis Belia Malaysia Mohd Izzat Afifi Abdul Hamid.

Bertemakan ‘Ini Masa Kita’, sambutan Hari Belia Negara 2022 Peringkat Kebangsaan yang diadakan selama tiga hari bermula semalam, menyediakan pelbagai acara antaranya sukan bola jaring, badminton, silat, pameran, Karnival Kerjaya Belia dan Forum Ad-Deen.

Ismail Sabri berkata bagi memastikan angka pengganguran belia terus menurun, kerajaan antara lain melalui kerjasama strategik dengan Kementerian Belia dan Sukan, Kementerian Pertanian dan Industri Makanan dan Jabatan Ketua Pengarah Tanah dan Galian (Persekutuan) memberi tumpuan lebih kepada pertanian bandar.

Beliau berkata usaha itu merupakan strategi bagi meningkatkan penglibatan belia dalam sektor agromakanan selain Program Agropreneur Muda.

Perdana Menteri berkata sejumlah 8,000 usahawan muda telah menerima bantuan meliputi geran, pembiayaan, serta kursus jangka masa pendek, khidmat nasihat teknikal dan kewangan.

“Agro makanan dapat memberi pendapatan lumayan kepada pengusahanya jika ia diurus dan diusahakan secara bersungguh-sungguh menggunakan teknologi terkini. Ia dapat menjamin kualiti pengeluaran yang boleh dieksport bagi membantu menambahkan hasil negara.

“Penglibatan belia dalam agromakanan akan diperkasa melalui program Agro Job Fair di MAHA 2022 bulan depan. yang menawarkan 5,000 peluang pekerjaan oleh syarikat yang menyertainya. Saya menyeru graduan berminat serta golongan belia untuk merebut peluang pekerjaan dalam program ini,” katanya. – Bernama


Janji tak masuk mana-mana parti, 13 calon bebas tandatangan SD

Seramai 13 calon Bebas yang bertanding pada Pilihan Raya Negeri (PRN) Melaka di bawah Gagasan Bebas secara rasmi menandatangani Akuan Bersumpah (SD) hari ini.

Langkah tersebut diambil bertujuan bagi membuat ketetapan agar mana-mana calon bebas yang menang dalam PRN nanti tidak mencabuli mandat yang diberikan pengundi pada PRN Melaka dengan menyertai mana-mana parti politik, kata Setiausaha Sekretariat Gagasan Bebas Mohammad Zaki Omar.

“Satu rang undang-undang atau enakmen juga akan dibentangkan (sekiranya Gagasan Bebas berjaya membentuk kerajaan) bertujuan mengadakan peruntukan pengosongan kerusi mana-mana Ahli Dewan Undangan Negeri (ADUN) yang keluar parti atau gagasan masing-masing sehingga tahap menjatuhkan kerajaan.

“Jika ada yang mencabulinya, calon diberi masa tiga hari mengosongkan kerusi dan melepaskan jawatan sebagai ADUN atau tindakan mahkamah boleh difailkan ke atas ADUN tersebut,” katanya lapor Bernama.

Menyentuh mengenai kempen, beliau berkata semuanya berjalan lancar dengan calon-calon gagasan itu menggunakan pelbagai pendekatan termasuk media sosial bagi mendekati pengundi kawasan masing-masing.

“Walaupun seperti kami mementingkan SD ini, tapi usaha mendekati pengundi tetap dijalankan dan ini penting kerana kita mahu pengundi faham apa yang kita perjuangkan untuk kestabilan politik Melaka.

“Untuk manifesto, kita rancang untuk bentangkannya esok dan bagi kami, ia tidak lambat walaupun hari mengundi tinggal beberapa hari sahaja lagi,” katanya lagi.

Seramai 13 daripada 22 calon Bebas di 16 Dewan Undangan Negeri (DUN) mengambil langkah bergabung dan berkongsi manifesto untuk bersama-sama bersaing dengan 90 calon lagi dalam Pilihan Raya Negeri (PRN) Melaka.

Calon gabungan dikenali sebagai ‘Gagasan Bebas’ itu antaranya merangkumi Ariff Adly Mohammad (Telok Mas), Mohd Zahar Hashim (Sungai Udang), Abdul Hamid Mustapah (Bukit Katil), Ahmad Muaz Idris (Ayer Molek), Datuk Kamisan Palil (Kuala Linggi) dan Datuk Dr Norazlanshah Hazali (Serkam).

Turut berada dalam gabungan itu ialah Mohd Akhir Ayob (Asahan), Azefen Amin (Gadek), Mohd Jaini Dimon (Paya Rumput), Azlan Daud (Machap Jaya), Mohd Erfan Mahrilar (Durian Tunggal), Muhamad Hafiz Ishak (Duyong) dan Sabarudin Kudus (Rembia).


Sudah lebih 24 jam, masih tiada permohonan maaf DAP kepada UMNO

Akar umbi UMNO pasti hampa apabila tiada permohonan maaf daripada DAP walaupun dituntut oleh sayap pemudanya semasa Perhimpunan Agung (PAU) yang berakhir pada Sabtu lalu.

Gesaan dan gertakan bersemangat Pemuda UMNO semasa PAU 2023 kepada DAP supaya meminta maaf langsung tidak dihiraukan, malah disuruh pula agar ‘move on’. Mana nak letak rasa malu apabila gesaan tersebut langsung tidak dihiraukan, malah disindir pula.

Sudah lebih 24 jam berakhir PAU 2023 lalu, tidak ada satu pun pemimpin DAP yang tampil untuk meminta maaf kepada UMNO dan lebih teruk lagi tidak ada yang mahu melayan permintaan tersebut.

Lebih mengecewakan apabila gesaan Pemuda UMNO itu tidak juga disokong oleh Presiden parti, Datuk Seri Ahmad Zahid Hamidi dan menyifatkan ia sebagai isu lama yang tidak perlu ditimbulkan.

Isu dibangkitkan Ketua Pemuda, Dr Akmal Saleh adalah mengapa DAP boleh memohon maaf kepada Gabungan Parti Sarawak (GPS) sebelum ini semasa mahu mengajak mereka bersama untuk menubuhkan kerajaan.

Walaupun sudah hampir tujuh bulan lebih kerajaan campuran dibentuk, isu dibangkitkan tersebut adalah relevan kerana ia secara tidak langsung menunjukkan layanan tidak sama adil DAP terhadap UMNO.

Dengan kedegilan DAP untuk meminta maaf kepada UMNO, ia juga seakan menunjukkan parti itu tidak lagi digeruni dan dilayan sebagai sebuah parti yang hanya sekadar menumpang dalam kerajaan campuran.

Adakah taraf GPS lebih tinggi daripada UMNO sehingga DAP sanggup meminta maaf kepada parti dari Sarawak itu tetapi tidak kepada UMNO?

Apabila ketua parti sendiri pun tidak menyokong gesaan Pemuda UMNO, apa lagi yang boleh akar umbi harapkan lagi dengan parti tersebut selepas ini?

Adakah UMNO kini boleh dianggap sebagai benteng yang akan mempertahankan orang Islam dan Melayu dalam negara apabila isu permohonan maaf pun mereka tidak berani menuntut terhadap DAP?

Adakah orang Islam dan Melayu boleh mengharapkan lagi kepada UMNO untuk memperjuangkan nasib dan kebajikan mereka selepas ini?

Berdasarkan senario semasa, ia sesuatu yang mustahil dapat dilakukan UMNO untuk berjuang dan menegakkan nasib orang Melayu, malah dalam isu permohonan maaf ini sudah jelas memperlihatkan parti itu semakin lemah dan tidak dihormati lagi oleh parti lain.

Lebih memalukan lagi, UMNO membuka pintu kepada para tetamu daripada semua parti dalam kerajaan campuran untuk hadir kepada PAU, ia termasuk pemimpin DAP yang masuk ke dewan keramat parti itu baru-baru ini, tetapi permintaan maaf itu pun tidak dilayan dan dianggap sebagai perkara yang remeh.

Ia adalah jelas menunjukkan hanya UMNO sahaja yang beria-ria menjemput parti-parti lain ke perhimpunan mereka dan bukannya parti-parti lain yang mahu ke perhimpunan parti tersebut.

Apakah sebenarnya UMNO mahu membuktikan kepada akar umbi mereka dengan menjemput DAP dan parti-parti lain ke perhimpunan mereka apabila permintaan yang mudah supaya meminta maaf pun tidak boleh ditunaikan?

PAU yang berlangsung baru-baru ini bukan sahaja dilihat gagal menunjukkan UMNO sebuah parti yang dihormati dan digeruni, malah keberadaan mereka dalam kerajaan campuran hanya sekadar mencukupkan syarat sahaja.

Langkah meminta permohonan maaf daripada DAP hanya sekadar sandiwara politik untuk menunjukkan UMNO masih gah dan dihormati, bagaimanapun harapan itu meleset apabila permintaan tersebut tidak dilayan sama sekali.

Malah pada hari terakhir PAU pada Sabtu, Ketua Pemuda UMNO berkata walaupun tuntutan permintaan maaf tidak dipenuhi, ia bukan alasan untuk mereka tidak bekerjasama dan membantu satu sama lain dalam kempen Pilihan Raya Negeri (PRN).

Tidak difahami logik yang cuba disampaikan oleh Pemuda UMNO, bahkan ia menimbulkan lebih banyak kemusykilan terhadap niat awal dalam menuntut permohonan maaf kepada DAP… Adakah ia sekadar umpan kepada akar umbi untuk menunjukkan kononnya UMNO kini masih hebat dan disegani pihak lawan sekarang?


Nilai ringgit dibuka rendah

Nilai ringgit dibuka rendah berbanding dolar Amerika Syarikat (AS) pagi ini apabila mata wang AS itu terus mengukuh di tengah-tengah ketidaktentuan keselamatan dan jaminan tenaga di Eropah, kata seorang penganalisis.

Pada jam 9 pagi, mata wang tempatan didagangkan pada 4.2320/2370 berbanding dolar AS daripada 4.2220/2255 pada penutup Rabu, lapor Bernama.

Ketua Ekonomi Bank Islam Malaysia Bhd, Mohd Afzanizam Abdul Rashid berkata kebimbangan itu muncul apabila kerajaan Russia meminta bayaran dibuat dalam mata wangnya untuk penyelesaian urus niaga gas.

“Ini telah menimbulkan ketidaktentuan lebih lanjut mengenai keselamatan tenaga di Eropah yang banyak bergantung kepada Russia untuk input gasnya. Pengumuman itu telah menyebabkan peningkatan mendadak mata wang ruble Russia,” katanya kepada Bernama hari ini.

Mohd Afzanizam berkata ketidaktentuan sebegitu juga mengakibatkan dolar AS terus meningkat, dengan Indeks Dolar AS (DXY) naik 0.13 peratus kepada 98.623 mata.

“Sehubungan itu, ringgit dijangka kekal lemah kerana pelabur tidak pasti bagaimana urus niaga gas di Eropah boleh diselesaikan, dan apakah maknanya kepada keselamatan tenaga di rantau itu,” katanya.

Oleh itu, Mohd Afzanizam berkata ringgit diunjur bergerak sekitar RM4.22 hingga RM4.23 hari ini.

Pada pembukaan, ringgit diniagakan kebanyakannya rendah berbanding sekumpulan mata wang utama.

Mata wang tempatan jatuh berbanding dolar Singapura kepada 3.1173/1212 daripada 3.1094/1122 pada hari Rabu dan susut berbanding pound Britain kepada 5.5862/5928 daripada 5.5849/5895 sebelumnya.

Ringgit juga turun berbanding yen kepada 3.4987/5031 daripada penutup Rabu pada 3.4893/4924, dan lebih rendah berbanding euro kepada 4.6565/6620 daripada 4.6446/6485 semalam.


Persatuan perubatan gesa ambil segera vaksin penggalak kedua

Persatuan Perubatan Malaysia (MMA) menasihatkan individu yang berumur 60 tahun ke atas dan mereka yang mempunyai komorbiditi untuk mendapatkan suntikan penggalak Covid-19 kedua mereka.

Presidenn MMA Dr Koh Kar Chai berkata orang ramai tidak boleh leka lagi dengan jangkitan Covid-19.

“Banyak persoalan timbul sama ada seseorang itu masih perlu mengambil suntikan penggalak dan ini datang daripada mereka yang masih belum mendapat penggalak pertama.

“Pakar perubatan menasihatkan untuk mendapatkan suntikan penggalak pertama kerana ia terbukti dapat mengurangkan keterukan jangkitan dan peluang kemasukan ke hospital jika dijangkiti,” katanya memetik NST.

Dr Koh berkata vaksin tidak menghalang orang ramai daripada Covid-19, tetapi jika seseorang dijangkiti, simptomnya akan menjadi kurang teruk dan risiko kematian yang lebih rendah.

“Sains di sebalik perkembangan Covid-19 secara berterusan apabila pengalaman kita berkembang dan lebih banyak data akan tersedia seiring dengan berlalunya masa.

“Ada antara mereka yang menunggu vaksin khusus Omicron tersedia serta mereka yang merasakan vaksin itu tidak melindungi daripada dijangkiti dengan varian BA.4 dan BA.5,” katanya.

Dr Koh juga menyatakan bahawa virus itu sentiasa berkembang, jadi pakar perlu berurusan dengan lebih banyak varian baharu dan akan ada usaha yang tidak berkesudahan untuk mengeluarkan vaksin khusus varian tepat pada masanya sebelum varian baharu muncul.

“Mereka yang berumur 60 tahun ke atas serta yang mempunyai komorbiditi digalakkan mendapatkan suntikan penggalak kedua mereka, yang boleh didapati di klinik di bawah Program Imunisasi Covid-19 Kebangsaan (PICK).

“Hanya layari aplikasi MySejahtera untuk menempah slot atau hubungi mana-mana klinik berdekatan untuk temu janji.”

Dr Koh berkata individu yang masih belum mendapatkan suntikan penggalak pertama mereka dinasihatkan untuk mendapatkan penggalak kedua kerana imuniti yang diperoleh daripada dua dos pertama akan berkurangan sekarang.

“Pada masa ini, kita menghadapi jumlah kes Covid-19 yang tinggi bersama-sama dengan banyak penyakit seperti influenza (ILI) dan adalah lebih baik untuk tidak membebankan sistem penjagaan kesihatan.”

Pada Khamis, jumlah jangkitan baharu Covid-19 di seluruh negara dalam tempoh 24 jam meningkat berbanding kes yang dilaporkan pada Rabu.

Data laman sesawang CovidNOW Kementerian Kesihatan (KKM) menunjukkan sebanyak 4,098 jangkitan baharu dilaporkan, berbanding 3,934 pada Rabu.

Daripada jumlah itu, 3,037 kes melibatkan individu yang menerima dos penggalak vaksin Covid-19; 705 kes (penerima dua dos); 328 kes (individu tidak divaksinasi); dan 28 kes (individu belum lengkap divaksinasi).


PRN Johor boleh diteruskan, SOP sudah siap, kata Menteri Kesihatan

Pilihan Raya Negeri (PRN) Johor boleh diteruskan dengan syor bagi pelaksanaan prosedur operasi standard (SOP) telah dimuktamadkan dan telah dikemukakan kepada Majlis Keselamatan Negara serta Suruhanjaya Pilihan Raya (SPR).

Menteri Kesihatan Khairy Jamaluddin berkata pilihan raya itu boleh diteruskan kerana jangkitan varian Omicron Covid-19 terbukti hanya menyebabkan gejala ringan, lapor Bernama.

“Pendirian KKM adalah, memandangkan Omicron, setakat ini tidak menunjukkan kesan teruk seperti (varian) Delta maka pilihan raya negeri boleh diteruskan,” katanya dalam sidang media perkembangan situasi Covid-19 di sini hari ini.

Khairy berkata SOP PRN Johor akan diumumkan kelak.

Pada 22 Januari lalu, Sultan Johor Sultan Ibrahim Sultan Iskandar berkenan menandatangani watikah pembubaran Dewan Negeri Johor (DUN) bagi memberi laluan kepada PRN untuk diadakan.

SPR dijangka bermesyuarat dan mengumumkan tarikh PRN Johor Rabu ini.

Sementara itu, Khairy berkata bagi mengawal penularan mendadak varian Omicron, majikan digalakkan meneruskan dasar bekerja dari rumah bagi pekerja mereka atau melaksanakan sistem penggiliran bekerja.

Khairy berkata majikan juga disaran membantu pekerja yang bergejala membuat ujian swab dengan menyediakan kit ujian dan pelitup muka berkualiti tinggi.

“Kita juga rayu majikan dapatkan insentif untuk mengubah suai sistem pengudaraan di tempat kerja yang disediakan oleh Kementerian Kewangan,” katanya.

Selain itu, Kementerian Kesihatan juga menyarankan supaya orang ramai mengaktifkan “MySejahtera Trace” di aplikasi MySejahtera bagi tujuan pengesanan kontak rapat.

Beliau juga memberi peringatan kepada pemilik premis untuk meningkatkan kawalan kemasukan pelanggan dengan menyemak status risiko dan vaksinasi di dalam aplikasi MySejahtera pelanggan.


BN tamak tuntut jawatan MB, tujuh kerusi Exco Pahang, kata Saifuddin

Pengerusi Perikatan Nasional Pahang, Datuk Seri Saifuddin Abdullah membidas Barisan Nasional (BN) sebagai ‘tamak’ sehingga menggagalkan pembentukan kerajaan negeri Pahang yang diterajui PN dan BN.

Ahli Parlimen Indera Mahkota itu berkata parti yang mendapat mandat terbesar daripada rakyat Pahang ialah Perikatan Nasional, justeru, ia menggambarkan kehendak rakyat dan harus dihormati.

Menurut beliau sejak awal, Perikatan Nasional sedia berunding untuk membentuk kerajaan Pahang tetapi bukan dengan Pakatan Harapan yang membawa agenda yang bertentangan dengan kepentingan rakyat.

“Tetapi BN pula menuntut jawatan menteri besar dan mahukan tujuh kerusi Exco dan hanya setuju berikan Perikatan Nasional satu kerusi Exco sahaja walaupun mereka parti minoriti yang tiada mandat.

“Sifat tamak dan mahu mengetepikan mandat rakyat ini adalah sifat sebenar UMNO-BN yang rakyat perlu sedar.

“Saya tidak tahu apa gula-gula ‘pelincir’ yang PH setuju tawarkan kepada BN.

“Saya harap tidak ada perkara menyeleweng yang ditawarkan demi kuasa dan jawatan,” katanya dalam satu kenyataan hari ini.

Di Pahang, Perikatan Nasional mempunyai 17 kerusi DUN, BN mempunyai 16 kerusi dan PH mempunyai 8 kerusi, dengan pilihan raya kecil (PRK) Tioman kini dijadualkan pada 7 Disember berikutan kematian calon Perikatan Nasional.

DUN Pahang tergantung selepas keputusan Pilihan Raya Umum Ke-15 (PRU-15) menyaksikan tiada parti berjaya memperoleh majoriti mudah iaitu 22 kerusi bagi membentuk kerajaan negeri.

Susulan itu terdapat siri perbincangan antara Perikatan Nasional dan BN, selain BN dan PH untuk menubuhkan kerajaan negeri campuran.

Pada 24 November lalu, PH menyatakan sokongan kepada Datuk Seri Wan Rosdy Wan Ismail dari BN sebagai menteri besar yang seterusnya membawa kepada persetujuan dua gabungan itu untuk membentuk kerajaan negeri bersama.


Najib tiba di mahkamah hari ini hadapi kes pinda laporan audit 1MDB

Datuk Seri Najib Razak tiba di Kompleks Mahkamah Kuala Lumpur dari Penjara Kajang pagi ini bagi menghadapi perbicaraan kes meminda laporan audit 1Malaysia Development Berhad (1MDB).

Ini adalah hari kedua bekas Perdana Menteri itu hadir di khalayak, setelah dibawa ke Penjara Kajang pada petang Selasa, 23 Ogos lalu, selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhi Mahkamah Tinggi pada 28 Julai 2020 lalu.

Kehadiran bekas Presiden UMNO itu hari ini juga dengan menaiki kenderaan utiliti sukan (SUV) hitam diiringi van Jabatan Penjara Malaysia, kira-kira jam 8.30 pagi tadi. Tiada penyokongnya yang berkumpul di pekarangan kompleks mahkamah ketika itu.

Bagi kes itu, mahkamah menetapkan 26 Ogos dan beberapa tarikh lain pada 2 September serta 21, 25 dan 28 Oktober untuk meneruskan perbicaraan di hadapan Hakim Mohamed Zaini Mazlan.

Pada 12 Disember 2018, Najib didakwa menyalahgunakan kuasanya sebagai perdana menteri dan menteri kewangan ketika itu untuk mendapat kekebalan daripada tindakan undang-undang dan menyebabkan laporan akhir audit 1MDB dipinda sebelum dibentang dalam mesyuarat Jawatankuasa Kira-Kira Wang Negara (PAC) pada Mac 2016.

Bekas Ketua Pegawai Eksekutif 1MDB Arul Kanda Kandasamy, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Sebelum ini, Penguasa Kanan Cawangan Siasatan Suruhanjaya Pencegahan Rasuah Malaysia (SPRM) ketika memberi keterangan di mahkamah berkata Najib menggunakan kuasanya sebagai Perdana Menteri dan Menteri Kewangan ketika itu dengan mengarahkan supaya laporan berkenaan dipinda sebelum dibentangkan kepada PAC pada 24 Februari 2016.

“Najib telah mengarahkan Ketua Setiausaha Sulit Perdana Menteri ketika itu iaitu Tan Sri Shukry Mohd Salleh untuk mendapatkan laporan pengauditan 1MDB dan menyerahkan salinan laporan tersebut kepada Arul Kanda untuk disemak.

“Najib kemudian mengarahkan supaya satu pertemuan dibuat di pejabatnya di Putrajaya pada 22 Februari 2016 yang turut dihadiri bekas Ketua Audit Negara Tan Sri Ambrin Buang dan bekas Ketua Setiausaha Negara Allahyarham Tan Sri Ali Hamsa,” kata saksi pendakwaan itu.

Menurutnya pindaan telah dibuat terhadap dua versi penyata kewangan 1MDB yang berbeza bagi tahun 2014 dan perjanjian Country Groups Securities Thailand dengan ACME Time Limited, disusuli pindaan berkenaan isu kehadiran ahli perniagaan dalam buruan, Low Taek Jho atau Jho Low serta isu penangguhan penerbitan Islamic Medium Term Notes (IMTN).

“Laporan Pengauditan 1MDB yang telah dibentangkan di hadapan PAC pada 4 dan 7 Mac 2016 adalah laporan yang telah dipinda, susulan arahan daripada Najib,” katanya.

Pasukan pendakwaan diwakili Datuk Seri Gopal Sri Ram dan Mohamad Mustafa P Kunyalam, manakala Najib dan Arul Kanda masing-masing diwakli peguam, Rahmat Hazlan dan Datuk N Sivananthan.


Kerajaan ambil tindakan ketirisan minyak masak ke negara jiran

Kerajaan memandang serius masalah ketirisan pembekalan minyak masak bersubsidi yang antaranya dikatakan berpunca daripada kegiatan penyeludupan ke negara jiran, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau yang juga anggota Pasukan Khas Jihad Tangani Inflasi berkata pihaknya memandang serius isu berkenaan, apabila bekalan minyak masak paket bersubsidi dalam negara kini didapati berkurangan, lapor Bernama.

Beliau berkata pihaknya telah mengadakan perbincangan dengan pelbagai pihak bagi mendapatkan maklumat lebih jelas mengenai isu itu, termasuk dengan Kementerian Perdagangan Dalam Negeri dan Hal Ehwal Pengguna (KPDNHEP).

“Kita ingin tahu sejauh mana seriusnya perkara ini, kerana kerajaan beri subsidi (untuk penduduk tempatan), namun ia dinikmati oleh orang asing …perkara ini tidak sepatutnya berlaku,” katanya ketika ditemui selepas meninjau harga barangan keperluan harian dan runcit di Pusat Transformasi Luar Bandar (RTC) Tunjong, di sini hari ini.

Merujuk kepada Pasukan Khas Jihad Tangani Inflasi, Mustapa berkata pasukan itu akan mengadakan mesyuarat kali ketiga esok, dengan memberi fokus kepada dua perkara utama iaitu kaedah bagi menangani isu kekurangan bekalan minyak masak bersubsidi dan isu kenaikan harga barangan keperluan.


Ulamak puji PM tak campuri badan kehakiman walaupun diasak UMNO

Dewan Ulamak PAS Pusat memuji pendirian Perdana Menteri Datuk Seri Ismail Sabri Yaakob kerana tidak campur tangan dalam urusan institusi kehakiman negara walaupun mendapat desakan pihak tertentu.

Ketua Dewan Ulamak PAS Pusat Senator Ahmad Yahaya berkata pendirian itu, terutama apabila melibatkan kes berprofil tinggi wajar mendapat pujian.

Menyampaikan ucapan dasar pada Muktamar Dewan Ulamak PAS kali ke-61 di Alor Setar hari ini, beliau berkata konsep pengasingan kuasa antara eksekutif, judikatif dan legislatif hendaklah terus dipertahan bagi memastikan sistem keadilan di negara ini terus dijunjung.

“Dewan Ulamak mengharapkan agar kes-kes berprofil tinggi melibatkan ahli-ahli politik dan wakil rakyat dapat diadili di mahkamah dengan penuh kebebasan.

“Baru-baru ini seorang bekas pemimpin negara telah disabitkan kesalahan tuduhan pecah amanah, menyalah guna kedudukan dan pengubahan wang haram dana SRC International Shn Bhd (SRC).

“Pendirian kerajaan di bawah pimpinan Dato Seri Ismail Sabri Yaakob untuk tidak campur tangan dalam urusan institusi kehakiman negara terutama kes berprofil tinggi wajar mendapat pujian tinggi,” katanya merujuk kepada kes melibatkan bekas Presiden UMNO Datuk Seri Najib Razak.

Ahmad berkata Dewan Ulamak PAS Pusat berpendirian semua pihak perlu akur dan menerima keputusan penghakiman tersebut serta menjunjung prinsip kedaulatan undang-undang yang terkandung dalam Rukun Negara.

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan Mahkamah Tinggi Kuala Lumpur terhadap bekas Perdana Menteri itu, setelah didapati bersalah dalam kes penyelewengan RM42 juta dana SRC.

Najib kemudian dihantar menjalani hukuman di Penjara Kajang.

Sebelum dan selepas mahkamah tertinggi negara membuat keputusan, UMNO mengasak Perdana Menteri supaya campur tangan dalam institusi kehakiman, selain mendesak beliau memohon pengampunan daripada Yang di-Pertuan Agong walaupun baharu sehari Najib berada di dalam penjara.

Kemuncak desakan supaya Ismail Sabri campur tangan dalam institusi kehakiman tercetus pada Taklimat Khas Presiden UMNO Datuk Seri Ahmad Zahid Hamidi pada 27 Ogos, apabila beberapa individu memberi ucapan berapi-api menyerang badan kehakiman.

Penasihat Khas Perdana Menteri (undang-undang dan hak asasi manusia) Datuk Seri Azalina Othman Said, sendiri dalam ucapan pada taklimat itu mengkritik Ismail Sabri berhubung pelantikan peguam negara, dan mendapat tepukan gemuruh daripada lebih 1,000 pemimpin UMNO yang hadir.


13 letupan gegar Selatan Thai, dua penduduk ditembak mati

Tiga belas letupan bom menggegarkan bandar di Selatan Thailand semalam, tatkala pasukan keselamatan negara itu menembak mati dua penduduk yang didakwa anggota kumpulan pemisah dalam serbuan di sebuah rumah di daerah Rangae, Narathiwat, Jumaat lalu.

Selepas mengepung sebuah rumah dikatakan tempat persembunyian dua lelaki, selama hampir 20 jam di daerah berkenaan, pasukan keselamatan Thailand dilaporkan bertindak melepaskan gas pemedih mata namun dibalas dengan tembakan.

Walaupun pegawai Thailand tidak mengaitkan insiden letupan dan kejadian melibatkan dua penduduk itu, keganasan tercetus beberapa minggu selepas kerajaan membuka semula dialog dengan kumpulan pemisah daripada minoriti Melayu-Islam di selatan negara itu.

Menurut pegawai Thailand, pihak berkuasa mendapat maklumat dua individu yang disyaki terlibat dalam letupan bom tahun lalu sedang bersembunyi di sebuah rumah di daerah Rangae, Narathiwat.

“Pihak berkuasa cuba berunding tetapi gagal sebelum melakukan serbuan. Seorang anggota ranjer cedera manakala dua suspek terbunuh,” katanya.

Dalam kejadian berasingan semalam, seorang cedera apabila sekurang-kurangnya 13 letupan kecil menggegarkan bandar Yala, kebanyakannya di tepi jalan di hadapan kedai serbaneka, pasar, hospital haiwan dan kedai membaiki kereta, kata jurucakap polis Kissing Phathanacharoen .

Pada Sabtu, polis menemui sekurang-kurangnya tiga bom yang tidak meletup, diperbuat daripada tin dan paip logam dengan dipasang pemasa.

Kissana berkata polis mengesyaki letupan itu hanya bertujuan untuk menyebabkan gangguan, bukan kerosakan atau kecederaan.

Seperti kebanyakan serangan di Selatan Thailand, tiada pihak yang mengaku bertanggungjawab. – Agensi


Ia berlaku seperti jangkaan, kata pendakwaan bantah permohonan Najib

Pihak pendakwaan, bersama Jabatan Peguam Negara (AGC), Majlis Peguam Malaysia dan Majlis Peguam Kuala Lumpur hari ini bersatu untuk menentang permohonan menangguhkan pendengaran hujah membabitkan usaha Datuk Seri Najib Razak untuk melantik Peguam Diraja (QC) Britain bagi mewakilinya.

Ini berlaku selepas salah seorang peguam bela Najib, Harvinderjit Singh merayu supaya perbicaraan hari ini dikosongkan sehingga esok kerana peguam utama Tan Sri Muhammad Shafee Abdullah tidak sihat dan tidak dapat hadir ke mahkamah.

Bagaimanapun, Hakim Mahkamah Tinggi Kuala Lumpur Datuk Ahmad Kamal Md Shahid kemudiannya memutuskan perbicaraan akan diteruskan dan memerintahkan Harvinderjit berhujah bagi pihak Shafee.

Terdahulu, Harvinderjit berkata Shafee menghidap laringitis dan perlu berehat, sebelum menunjukkan peguam kanan itu telah diberi cuti perubatan dari 4 hingga 10 Julai.

“Saya mohon maaf atas perkara ini. Dia mahu berada di sini tetapi dia masih tidak sihat… bukannya kami sengaja melengahkan perkara ini.

“Apa yang saya minta, dia diberi masa untuk berehat dan permohonan ini didengari esok. Kami akan berada di sini esok,” katanya.

Terdahulu, Datuk V Sithambaram yang mengetuai pihak pendakwaan bersama tiga pihak lain membantah sekeras-kerasnya permohonan Harvinderjit supaya perbicaraan hari ini dikosongkan.

Sithambaram berkata semua pihak sebelum ini bersetuju permohonan itu didengar hari ini memandangkan Shafee mahu pergi ke luar negara mulai Jumaat.

“Saya telah mengatakan kami perlu menetapkan sekurang-kurangnya dua hari sebelum dia pergi, kerana saya menjangkakan perkara ini akan berlaku.

“Saya meramalkan bahawa perkara ini akan berlaku dan ia (sememangnya) berlaku. Kita perlu membawa ini kepada kesimpulan,” katanya menurut NST.

Sementara itu, Datuk Dr Gurdial Singh Nijar yang mewakili Badan Peguam Kuala Lumpur berkata adalah tidak sopan pemohon meminta penangguhan perbicaraan hari ini pada saat-saat akhir.

Beliau berkata pemohon terlebih dahulu meminta semua orang di mahkamah menunggu kerana mereka menyatakan Shafee akan hadir pada jam 10 pagi dan kemudiannya berkata dia tidak dapat hadir dan perbicaraan harus ditangguhkan sehingga esok.

“Saya rasa ini sangat tidak sopan,” katanya.

Wakil Peguam Malaysia Datuk Bastian Vendargon dan Timbalan Pendakwa Raya (DPP) dari AGC sebelum ini turut bersetuju dengan bantahan Sithambaram terhadap sebarang percubaan untuk menangguhkan perbicaraan hari ini

Hakim Kamal kemudian memutuskan bahawa perbicaraan perlu diteruskan selepas bersetuju dengan responden bahawa terdapat peguam lain, termasuk Harvinderjit, yang mampu berhujah bagi pihak Shafee.

Kamal berkata, beliau bersimpati dengan keadaan kesihatan Shafee tetapi tarikh hari ini telah ditetapkan dengan persetujuan semua pihak.

Beliau juga menegaskan bahawa permohonan itu perlu didengar kerana Mahkamah Persekutuan dijadualkan mendengar rayuan Najib mulai 15 Ogos dan seterusnya.

Najib memohon QC Jonathan Laidlaw mewakilinya dalam rayuan terakhirnya berhubung kes SRC International Sdn Bhd di Mahkamah Persekutuan tetapi ini dibantah oleh pihak pendakwaan bersama tiga pihak lain.

Najib didapati bersalah menyalahgunakan kuasa dan menyeleweng RM42 juta dana SRC International dan dijatuhi hukuman penjara 12 tahun, dan denda RM210 juta oleh Hakim Mahkamah Tinggi Datuk Mohd Nazlan Mohd Ghazali.

Bekas perdana menteri itu telah merayu sabitan dan hukumannya di Mahkamah Persekutuan selepas Mahkamah Rayuan sebulat suara mengekalkan keputusan Mahkamah Tinggi pada 8 Disember tahun lepas, tetapi membenarkan penangguhan hukuman sementara menunggu rayuan terakhirnya.


Lebih ramai manusia dari kerusi, sokongan kepada PN meningkat: Muhyiddin

Sokongan rakyat kepada Perikatan Nasional (PN) masih kuat dan semakin meningkat sehingga sekarang, kata Tan Sri Muhyiddin Yassin.

Pengerusi PN itu berkata sokongan kepada gabungan itu tidak terhenti hanya semasa Pilihan Raya Umum Ke-15 (PRU-15) lalu, malah kehadiran dalam setiap program anjuran PN melimpah dan tidak perlu menyewa bas untuk membawa orang ramai ke tempat ceramah.

“Luar biasa sokongan orang Melayu Islam dan bumiputera di dalam negara kita kepada Perikatan Nasionak, dikatakan hasil daripada pilihan raya umum yang lepas, hampir lebih kurang 80 peratus umat Islam Melayu dan bumiputera menyokong Perikatan Nasional.

“ Dan situasi keadaan yang baru berlangsung beberapa bulan ini masih kekal. Macam yang kita lihat pada malam ini, yang sudah pun berlaku di banyak-banyak tempat di negeri-negeri lain melaut manusianya,” kata Muhyiddin semasa berucap dalam ceramah Teguh Pertahan di Kuala Terengganu.

Untuk rekod, tinjauan wartawan Agenda Daily semasa ceramah Pakatan Harapan (PH)-UMNO di Bangi, Selangor pada Jumaat baru-baru ini mendapati deretan bas membawa orang ramai ke tapak ceramah.

Selain itu, tular dalam media sosial program anjuran PH bersama pemimpin UMNO di Kedah dan Selangor lebih banyak kerusi daripada orang ramai yang hadir.

“Di kawasan-kawasan parlimen di seluruh negeri-negeri yang mengadakan pilihan raya ini jumlah kehadirannya (ceramah) lebih ramai manusia daripada kerusi,” katanya lagi.

Muhyiddin juga mengimbas kembali semasa programnya baru-baru ini di Selangor yang menyaksikan jarak lokasi ceramah PH-UMNO dekat, tetapi Perdana Menteri Datuk Seri Anwar Ibrahim membatalkan kehadiran pada saat akhir kerana tidak ramai yang hadir.

“Sehingga di waktu mana saya berada berapa minggu yang lepas mengadakan ceramah di Shah Alam, di sebelah sana dengan tidak terduga juga dianjurkan oleh pihak parti yang dikatakan diterajui oleh Anwar Ibrahim.

“Tetapi bila mereka melihat jumlah kehadiran kita begitu ramai, di sebelah sana tak sampai dua ribu yang hadir, jadual awalnya dikatakan Perdana Menteri nak hadir dibatalkan. Kenapa? Malu,” katanya lagi.

Untuk rekod pada 24 Jun lalu, PH-UMNO menganjurkan “Jelajah Mega Madani” yang pada awalnya dijadualkan Anwar dan anak muridnya, Datuk Seri Ahmad Zahid Hamidi memberi ucapan tetapi dibatalkan pada saat akhir.

Bayang Presiden PKR dan UMNO yang dikenali sebagai cikgu dan anak murid yang dinanti-nanti penyokong kerajaan campuran tidak nampak di Dataran Kemerdekaan di Shah Alam, kurang 1km dari perhimpunan PN di IDCC.

Dalam perhimpunan PN tersebut, pemimpin utama, Muhyiddin dan Pengerusi PN Selangor Selangor Datuk Seri Mohamed Azmin Ali tampil pada program tersebut.

Mengulas lanjut, Muhyiddin menyangkal dakwaan Timbalan Presiden PKR, Rafizi Ramli kononnya sokongan kepada PN sudah merosot sejak berakhir PRU-15 lalu.

“Sokongan rakyat yang ada pada PRU itu sehingga ini masih berterusan malahan meningkat.

“Rafizi, kenalkah Rafizi? Menteri formula. dia kata dah tepu dah sokongan rakyat kepada Perikatan Nasional makna tak naik lagi dah kata dia.

“Siapa kata? Apa asas dan bukti yang dibuat dan dikumpul untuk menyatakan begitu? Sebenarnya kenyataan itu menunjukkan dia takut. Rafizi takut Anwar takut di sebelah itu juga, semuanya takut dan bimbang,” ujarnya lagi.


Anak wanita tempatan, bapa warga asing dapat kerakyatan automatik

Kabinet bersetuju untuk meminda Perlembagaan Persekutuan bagi membolehkan kanak-kanak yang dilahirkan oleh ibu warganegara Malaysia yang berkahwin dengan warga asing mendapat kerakyatan Malaysia secara automatik.

Pengumuman itu dibuat dalam satu kenyataan bersama pagi tadi oleh Menteri Dalam Negeri, Datuk Seri Saifuddin Nasution Ismail dan Menteri Undang-undang dan Reformasi Institusi, Datuk Seri Azalina Othman Said yang menambah pindaan itu dijangka dibentangkan dalam sidang Dewan Rakyat sekarang.

Sebelum ini, berdasarkan keputusan Mahkamah Rayuan tahun lalu, kanak-kanak dilahirkan di luar negara oleh ibu warganegara Malaysia yang berkahwin dengan warga asing tidak berhak mendapat kerakyatan dari segi undang-undang.

Sebelum ini, Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing dengan anak kelahiran luar negara, pada 9 September 2021, berjaya dalam tuntutan mereka di Mahkamah Tinggi terhadap ketiga-tiga perayu.

Dalam kenyataan itu, Saifuddin dan Azalina berkata Kabinet dalam mesyuaratnya semalam bersetuju dengan cadangan untuk meminda Perlembagaan Persekutuan, khususnya Seksyen 1(1)(d) dan Seksyen 1(1)(e) Bahagian I dalam Jadual Kedua, dan Seksyen 1( b) dan Seksyen 1(c) dalam Bahagian II jadual yang sama.

Pindaan yang dicadangkan bertujuan untuk menangani dilema kewarganegaraan yang telah lama wujud bagi kanak-kanak yang dilahirkan di luar negara oleh ibu Malaysia yang berkahwin dengan warga asing, membolehkan mereka menjadi warganegara Malaysia secara automatik tanpa perlu memohon.

“Cadangan pindaan Perlembagaan Persekutuan berhubung perkara ini adalah menggantikan perkataan ‘bapa siapa’ dalam Bahagian I dan Bahagian II Jadual Kedua dengan perkataan ‘sekurang-kurangnya seorang daripada ibu bapa’ bagi membolehkan wanita Malaysia menerima hak mereka yang adil mengikut Perlembagaan Persekutuan

“RUU Perlembagaan Persekutuan (Pindaan) 2023 dijangka akan dibentangkan dalam mesyuarat Parlimen ini selepas memenuhi keperluan undang-undang,” kata kedua-dua menteri itu.

Mereka berkata pindaan lain kepada undang-undang kewarganegaraan, khususnya Bahagian III Perlembagaan Persekutuan akan menjalani kajian lebih terperinci oleh jawatankuasa yang dibentuk di bawah Kementerian Dalam Negeri dan ia akan dibentangkan kepada Kabinet selepas cadangan pindaan dimuktamadkan dengan mengambil kira penglibatan dengan semua pihak berkepentingan.

“Kesan daripada keputusan hari ini ialah kanak-kanak yang dilahirkan di luar negara sebelum atau selepas Hari Malaysia di mana sekurang-kurangnya salah seorang daripada ibu bapa mereka adalah warganegara Malaysia mempunyai hak untuk menjadi warganegara mengikut Perkara 14(1) Perlembagaan Persekutuan,” kata mereka.


Jadikan kipas sebagai makmum boleh dikira murtad: Mufti Pulau Pinang

Tindakan beberapa pihak, terutama golongan muda, yang menjadikan kipas sebagai makmum apabila menunaikan solat seperti dalam video tular menunjukkan mereka jahil dalam agama Islam.

Mufti Pulau Pinang Datuk Seri Wan Salim Wan Mohd Noor berkata perbuatan mereka itu jelas menunjukkan sengaja mempersendakan dan tidak menghormati agama Islam.

“Pihak berkuasa perlu menyiasat sama ada pelaku adalah seorang yang siuman, mengalami masalah mental atau sebaliknya, saya harap pihak berkuasa segera menyiasat dan bertindak selaras dengan hasil siasatan.

“Jika pelaku didapati sengaja mempersendakan agama atau ibadah maka dia perlu diadili di mahkamah syariah dan dihukum mengikut undang-undang sedia ada,” katanya dalam kenyataan hari ini.

Memetik Bernama, beliau berkata sebenarnya perbuatan itu juga satu penghinaan terhadap agama dan mempersendakan Islam jelas berdosa besar serta boleh merosakkan akidah seseorang.

Wan Salim berkata jika pelaku berniat untuk mempersenda ibadat maka dia dikira murtad dan wajib bertaubat.

“Masyarakat perlu sedar bahawa perbuatan mempersendakan atau memperolok-olokkan ibadat adalah berdosa dan boleh merosakkan akidah keimanan seorang Muslim,” katanya.

Semalam, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan meminta orang ramai melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Ia susulan video tular baru-baru ini, khususnya di aplikasi TikTok yang memaparkan tindakan individu berlakon menunaikan solat dengan menjadikan kipas sebagai makmum atau imam.


Pemimpin utama UMNO berkumpul di villa milik Rauf sebelum ke penamaan calon

Villa milik calon Ketua Menteri (KM) Melaka, Datuk Seri Ab Rauf Yusoh menjadi tempat berkumpul pemimpin besar UMNO dan Barisan Nasional (BN) bagi menyatakan sokongan kepada calon Dewan Undangan Negeri (DUN) Tanjung Bidara itu.

Pemimpin utama UMNO, Datuk Seri Najib Razak dan Pengarah Pilihan Raya Barisan Nasional (BN) Datuk Seri Mohamad Hasan serta beberapa pemimpin lain berada di villa yang difahamkan milik Rauf sebelum ke pusat penamaan calon di Dewan Kompleks Japerun Tanjung Bidara pagi ini.

Najib dan Mohamad juga sempat bersarapan bersama Rauf bagi memberi sokongan padu kepada calon KM tersebut.

Menurut sumber, Barisan Nasional (BN) sangat yakin Rauf mampu membawa kemenangan besar kepada mereka dalam PRN Melaka kali ini walaupun terpalit dengan dakwaan mengawal projek pasir di negeri tersebut.

Rauf juga dikatakan menjadi punca pergaduhan dengan sesama pemimpin UMNO Melaka iaitu bekas ADUN Sungai Udang, Datuk Seri Idris Haron yang bertindak menarik sokongan terhadap kerajaan Melaka sehingga tumbangnya kerajaan negeri.

Lebih menguatkan lagi spekulasi Rauf akan dilantik menjadi KM lagi, beliau diletak bertanding di kubu kuat UMNO dan dijangka menang mudah kerana memiliki sokongan saudara maranya di Tanjung Bidara.

Kerusi DUN Tanjung Bidara sebelum ini dimenangi calon UMNO, Datuk Md. Rawi Mahmud yang berjaya mengekalkan kerusi disandang selama dua penggal.

Selain itu, hampir majoriti calon BN kali ini adalah muka baharu, ia juga satu lagi petanda Rauf bakal diangkat sebagai KM kerana kedudukan seniornya.

Rauf menjadi watak utama dalam krisis politik Melaka apabila bertindak membubarkan sidang Dewan Undangan Negeri (DUN) sehingga memberi laluan kepada PRN terpaksa diadakan.

PRN kali ini menyaksikan 20 calon akan diletak UMNO, lapan diwakili MCA dan satu kerusi MIC.


MetMalaysia keluar amaran hujan lebat, orang ramai dinasihat berhati-hati risiko banjir

Hujan lebat berterusan dijangka melanda beberapa buah negeri hari ini sehingga Isnin, menurut Jabatan Meteorologi Malaysia (MetMalaysia).

MetMalaysia dalam kenyataan terbaharu meramalkan angin kencang dan laut bergelora melanda perairan laut China Selatan hari ini sehingga Isnin depan.

Ketua Pengarah MetMalaysia, Muhammad Helmi Abdullah, berkata, berdasarkan analisis model cuaca, luruan monsun ini berpotensi menyebabkan hujan berterusan di timur Semenanjung serta barat dan tengah Sarawak.

Katanya, amaran hujan berterusan yang membabitkan negeri-negeri berkaitan bermula sehingga esok.

“Kenaikan paras air laut dijangka di kawasan perairan Kelantan, Terangganu, Pahang dan timur Johor berisiko menyebabkan limpahan air laut di pesisir pantai.

“Orang ramai dinasihatkan sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya lapor BH.

Sementara itu, Agensi Pengurusan Bencana Negara (NADMA) turut mengeluarkan notis kesiapsiagaan kemungkinan banjir kilat dalam tempoh 12 jam.

NADMA melalui kenyataan di laman Twitter rasminya memaklumkkan, terdapat beberapa lokasi ‘hotspot’ dikenal pasti berisiko dilanda banjir kilat.

Antaranya di Perak membabitkan lapan daerah iaitu Bagan Datuk, Batang Padang, Hilir Perak, Kampar, Kerian, Larut, Matang dan Selama, Manjung dan Perak Tengah.

Selain itu, Pulau Pinang pula membabitkan satu daerah sahaja iaitu Seberang Perai Selatan (Mukim 9, Mukim 11, Mukim 10, Bandar Nibong Tebal, Mukim 7 serta kawasan sekitarnya).

Bagi Negeri Sembilan pula membabitkan Port Dickson dan Rembau.

Antara lokasi ‘hotspot’ yang berisiko dilanda banjir kilat di Pahang membabitkan tujuh daerah iaitu Bentong, Bera, Kuantan, Maran, Pekan, Raub dan Temerloh, manakala di Melaka, Alor Gajah, Jasin serta Melaka Tengah.

Beberapa daerah di Selangor turut disenaraikan sebagai lokasi hotspot banjir kilat iaitu Hulu Langat, Klang, Kuala Langat, Kuala Selangor, Sepang, Petaling dan Sabak Bernam.


Istana Negara sahkan Agong berangkat ke lawatan rasmi di London 10-16 Okt

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah bersama Raja Permaisuri berkenan berangkat ke London bagi mengadakan lawatan khas bermula 10 sehingga 16 Oktober ini.

Istana Negara dalam satu kenyataan mengesahkan lawatan Sultan Abdullah tersebut dan dijadualkan akan bertemu dengan Raja Britain,  Raja Charles III, di Istana Buckingham, London pada 12 Oktober 2022.

“Seri Paduka Baginda berdua, dalam rangka lawatan khas ini, dijadualkan berangkat melakukan kunjungan hormat ke atas Baginda Raja Britain, Baginda Raja Charles III, di Istana Buckingham, London pada 12 Oktober 2022.

“Keberangkatan Seri Paduka Baginda berdua melakukan kunjungan hormat ini mencerminkan keakraban Seri Paduka Baginda Yang di-Pertuan Agong dengan Baginda Raja Charles III,” kata kenyataan dikeluarkan Datuk Pengelola Bijaya Diraja, Datuk Seri Ahmad Fadil Shamsuddin hari ini.

Selain itu, baginda pada hari yang sama Seri Paduka Baginda berdua turut dijadualkan berangkat menyempurnakan majlis perasmian Stesen Janakuasa Battersea, projek hartanah ikonik pelaburan Malaysia di London berkeluasan 16.99 hektar.

“Stesen Janakuasa Battersea adalah projek hartanah membabitkan usaha sama antara Sime Darby Property, SP Setia Berhad, Kumpulan Wang Simpanan Pekerja dan Permodalan Nasional Berhad sejak tahun 2012 dengan nilai pembangunan kasar sebanyak sembilan bilion pound (RM51.53 bilion),” kata kenyataan itu lagi.

Menurut kenyataan dikeluarkan itu, Baginda berdua dijadualkan mengakhiri Lawatan Khas ini dan berangkat pulang ke tanah air pada 16 Oktober 2022.

“Dari segi hubungan dua hala, United Kingdom merupakan rakan dagang ke-18 terbesar bagi Malaysia pada tahun 2021 dengan jumlah dagangan direkodkan di antara kedua negara sebanyak RM17.17 bilion, peningkatan sebanyak 2.9 peratus berbanding tahun 2020.

“Nilai eksport Malaysia ke United Kingdom pada tahun lalu juga telah direkodkan sebanyak RM9.78 bilion, manakala nilai import dari United Kingdom sebanyak RM7.39 bilion,” kata kenyataan itu lagi.


PRN: Kekangan kewangan, calon PN guna duit sendiri

Perikatan Nasional (PN) Selangor akui kekangan kewangan antara cabaran utama dihadapi 56 calon kerusi Dewan Undangan Negeri (DUN) pada Pilihan Raya Negeri (PRN) Selangor kali ini.

Namun menurut Setiausaha PAS Selangor, Roslan Shahir Mohd Shahir, perkara itu tidak membantutkan semangat gabungan itu untuk meneruskan perjuangan dalam misi merampas negeri Selangor kali ini.

“Memang kewangan menjadi kekangan besar, akaun Bersatu dibeku oleh kerajaan entah berapa lama.

“Sepatutnya kalau parti politik nak siasat lama pun…selepas siasat bagilah peluang mereka menguruskan duit mereka.

“Kita dalam bajet yang terhad, PAS antara parti tidak banyak duit tapi kita percaya bukan duit menjadi keutamaan, mana kewangan yang ada kita gerakan,” katanya pada sidang media PN Selangor di Shah Alam, hari ini, lapor Awani.

Beliau berkata, selain menggunakan duit calon sendiri, PN turut mendapat sokongan daripada rakyat.

“Calon gunakan dana sendiri biar rakyat Selangor tahu, kita bertanding atas kewangan sendiri lawan parti yang menggunakan segala banyak kemudahan dan kepentingan,” katanya.

Dalam pada itu, beliau berkata PN menawarkan calon-calon yang bersih dan berintegriti tinggi untuk menerajui negeri Selangor sekiranya diberi mandat pada 12 Ogos nanti.

“Calon PN tiada kluster mahkamah, tiada kluster yang keluar penjara, semuanya bebas. Kita harapkan rakyat Selangor, kita dah berikan yang terbaik, untuk beri khidmat terbaik kepada rakyat Selangor.

“Berilah kepercayaan dan peluang, ini bukan pertama kali, kita pernah jadi kerajaan negeri sebelum ini, rakyat telah menilai dan ini peluang terbaik untuk rakyat buatkan perubahan bentuk Selangor baharu untuk PN,” katanya lagi.


Tiga maut Myvi bertembung treler

Tiga individu dalam Perodua Myvi maut apabila kereta mereka bertembung dengan sebuah treler di hadapan Pusat Pembangunan Kemahiran Serendah, Selangor, kira-kira jam 4.30 pagi hari ini (Khamis, 30 Jun 2022)

Mangsa yang maut dikenali sebagai B Janani Sri dan P Thamilselvam, kedua-duanya berusia 25 tahun, dan P Sasitaran, 18.

Pengarah Jabatan Bomba dan Penyelamat Selangor Norazam Khamis berkata mangsa maut serta-merta akibat kecederaan parah dalam kemalangan itu, manakala pemandu treler melarikan diri tanpa cedera.

Beliau berkata lapan anggota bomba dari Balai Bomba dan Penyelamat Kuala Kubu Baru dikerahkan ke lokasi kemalangan selepas menerima panggilan pada jam 4.31 pagi.

Lokasi nahas adalah 28 kilometer dari balai bomba, dan pasukan tiba di sana pada jam 4.57 pagi, katanya.

Norazam berkata siasatan awal mendapati Perodua Myvi itu dipercayai dalam perjalanan dari Rawang ke Serendah, manakala treler itu dari arah bertentangan.

“Ketiga-tiga mangsa telah dikeluarkan dari kereta dan anggota Kementerian Kesihatan mengesahkan mereka mati di tempat kejadian.

“Polis sedang menyiasat punca kemalangan,” katanya sambil menambah operasi di lokasi nahas tamat pada 6.43 pagi.


Bekalan 12 juta dos akan merancakkan vaksinasi kepada rakyat

Negara bakal menerima bekalan 12 juta dos pada bulan ini dan ia akan merancakkan pemberian vaksinasi yang dijalankan bawah Program Imunisasi COVID-19 Kebangsaan (PICK), kata Khairy Jamaluddin Abu Bakar.

Menteri Penyelaras program itu berkata lebih banyak Pusat Pemberian Vaksin (PPV) akan dibuka, ia termasuk di rumah ibadat, sekolah, universiti, dewan komuniti, tempat kerja, kawasan perladangan dan restoran, selain menggunakan pendekatan pandu lalu.

“Tetapi bagi Julai ini sahaja, kita bakal menerima bekalan vaksin lebih 12 juta dos. Sudah pasti Julai akan menjadi tempoh yang genting buat PICK apabila kapasiti pemberian vaksin ditingkatkan di seluruh negara.

“Bagi memastikan cabaran pada bulan-bulan mendatang dilalui dengan teratur dan lancar, kapasiti vaksinasi di seluruh negara akan ditingkatkan dengan pembukaan lebih banyak Pusat Pemberian Vaksin (PPV),” katanya dalam satu video yang dimuat naik dalam akaun Twitternya.

Ketika ini, sebanyak 1,400 PPV sedang beroperasi di seluruh negara, selain PPV dalam pelbagai bentuk serta saiz, termasuk secara sementara di perkampungan Orang Asli.

Khairy yang juga Menteri Sains, Teknologi dan Inovasi berkata usaha giat juga sedang dilakukan bagi memastikan tempahan vaksin CanSino oleh Malaysia berupaya dihantar pada bulan ini.

Selain selamat dan berkesan, katanya, pelalian satu dos itu amat penting dalam memudahkan lagi usaha vaksinasi kepada masyarakat, terutama yang tinggal di pedalaman serta menghadapi kesukaran penghubungan.

Menyentuh perkembangan Pelan Pemulihan Negara, Khairy berkata usaha memberikan suntikan vaksin kepada 300,000 pekerja sektor pembuatan pengangkutan, pembinaan dan perladangan akan dipergiatkan dalam tempoh beberapa minggu akan datang.

Selain itu, katanya, Malaysia sentiasa memantau dan meneliti data keberkesanan vaksin, khususnya dalam keadaan penularan varian Delta B1617.2 dan yang lain.

“Seperti mana negara lain, kita juga sedang mengkaji sekiranya wujud keperluan untuk memberikan suntikan tambahan atau dos penggalak.

“Besar kemungkinan, COVID-19 akan terus ada dan menjadi endemik serta memerlukan vaksinasi berkala seperti mana suntikan virus selesema,” katanya lagi.


Bicara kes rasuah bekas pegawai menteri dan tunang bermula 1 Okt

Mahkamah menetapkan 1 Oktober sebagai tarikh perbicaraan kes rasuah bekas setiausaha sulit kanan kepada bekas Menteri Pelancongan, Seni dan Budaya, Datuk Mohamaddin Ketapi.

Mohd Saifullah Mohd Minggu, 30 berdepan 24 pertuduhan menerima dan meminta suapan berjumlah lebih RM3 juta bagi mendapatkan tender perkhidmatan pengiklanan di bawah kementerian itu.

Beliau akan dihadapkan bersama seorang wanita, Nurfadziana Abdul Kadir, 29 yang juga tunangnya atas pertuduhan bersubahat dalam melakukan kesalahan rasuah.

Hakim Suzana Hussin menetapkan 1, 14, 26 dan 29 Okt, 16 hingga 19 Nov dan 30 Nov, 1 hingga 3 Dis serta 14 hingga 16 Dis untuk perbicaraan kes dihadapi kedua-dua tertuduh.

Terdahulu, Timbalan Pendakwa Raya Muhammad Asraf Mohamed Tahir memberitahu mahkamah, dokumen berkaitan perbicaraan telah diserahkan kepada pembelaan di bawah Seksyen 51A Kanun Tatacara Jenayah.

“Pihak pendakwaan dijangka mengemukakan 27 orang saksi untuk memberi keterangan,” kata Muhammad Asraf.

Mohd Saifullah didakwa di Mahkamah Sesyen di sini atas 18 pertuduhan menerima dan meminta suapan berjumlah RM3,129,015 daripada pemilik sebuah syarikat bagi mendapatkan tender perkhidmatan pengiklanan di bawah Kementerian Pelancongan, Seni dan Budaya.

Nurfadziana pula menghadapi satu pertuduhan bersubahat dengan Mohd Saifullah dalam melakukan kesalahan rasuah dengan menerima suapan RM232,000.

Kesemua kesalahan itu didakwa dilakukan di sekitar Kuala Lumpur iaitu di Red Box Karaoke dan Coffee Bean di pusat beli belah Pavillion, di Pusat Dagangan Dunia Putra (PWTC), di Vipod Residences, di Maybank Taman Tun Dr Ismail dan Wisma Genting dan di pejabat Kementerian Pelancongan, Seni dan Budaya antara 19 Jan hingga 29 Julai 2019.

Mohd Saifullah turut didakwa di Mahkamah Sesyen Shah Alam atas enam pertuduhan meminta dan menerima rasuah berjumlah RM106,500 yang mana kesemua kesalahan itu dilakukan di empat lokasi berbeza termasuk Petaling Jaya, Sepang dan Puchong antara 21 Dis 2018 hingga 30 Mac 2019.

Bagi pertuduhan meminta dan menerima rasuah, Mohd Saifullah didakwa mengikut Seksyen 16 (a) (B) Akta Suruhanjaya Pencegahan Rasuah Malaysia (SPRM) 2009 manakala Nurfadziana dituduh mengikut Seksyen 28 (1) dan kedua-dua mereka boleh dihukum di bawah Seksyen 24 akta sama.

Jika sabit kesalahan, kedua-dua tertuduh boleh dipenjara hingga 20 tahun dan denda lima kali ganda nilai suapan atau RM10,000 mengikut mana yang lebih tinggi.

Pada 17 Sept tahun lepas, Mahkamah Sesyen Shah Alam membenarkan permohonan pihak pendakwaan untuk memindahkan kes dihadapi Mohd Saifullah ke Mahkamah Sesyen Kuala Lumpur untuk dibicarakan bersama.


Calon PN bersama Muhyiddin paling awal tiba, PMX disambut laungan ‘hoi ya hoi’

Kehadiran nama-nama besar di pusat penamaan calon Parlimen Gombak yang mempunyai tiga kerusi Dewan Undangan Negeri (DUN) utama mencuri tumpuan ramai hari ini.

Calon Perikatan Nasional (PN) diiringi Pengerusinya, Tan Sri Muhyiddin Yassin paling awal tiba di pusat penamaan calon Sekolah Menengah Kebangsaan Sungai Pusu bersama-sama rombongan penyokong yang jauh lebih ramai berbanding Pakatan Harapan (PH)-UMNO.

Muhyiddin mengiring tiga calon PN bersama-sama Datuk Seri Mohamed Azmin Ali, Muhammad Hilman Idham dan Muhammad Hanif Jamaluddin.

Azmin akan bertanding di Hulu Kelang, sementara Hilman di Gombak Setia dan Hanif di Sungai Tua.

Dalam pada itu, Perdana Menteri Datuk Seri Anwar Ibrahim tiba kemudiaan bersama pengiringnya sekitar jam 8.30 pagi tanpa kehadiran para penyokong dan difahamkan penyokong PH-UMNO sedikit lewat tiba ke pusat penamaan calon.

Anwar yang juga Pengerusi PH setiba di depan pusat penamaan calon disambut sorakan ‘hoi ya hoi’ oleh penyokong PN yang menyindirnya kerana sebelum ini sering menyanyikan lagu tersebuts semasa kempen Pilihan Raya Umum Ke-15 (PRU-15) lalu.

PH-UMNO pada Pilihan Raya Negeri (PRN) Selangor kali ini di Parlimen Gombak meletak tiga calon di DUN iaitu bagi Sungai Tua Datuk Seri Amiruddin Shaari (PH); Hulu Kelang Juwairiya Zulkifli (PH) dan Gombak Setia Datuk Megat Zulkarnain Omardin (BN).

Suasana di luar pusat berkenaan meriah dengan kehadiran jentera dan penyokong pelbagai parti dengan jumlah penyokong PN jauh lebih ramai memenuhi setiap pelosok padang sekolah tersebut.

Setakat ini, proses penamaan calon terkawal tanpa sebarang provokasi dengan semua pihak mematuhi peraturan ditetapkan Suruhanjaya Pilihan Raya (SPR).

SPR menetapkan hari pengundian PRN di Kedah, Kelantan, Terengganu, Pulau Pinang, Selangor dan Negeri Sembilan serentak pada 12 Ogos, penamaan calon pada 29 Julai manakala pengundian awal, 8 Ogos ini.

PRN kali ini membabitkan 36 Dun di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).


Maslee Malik sah jadi anak murid Anwar, Zahid mungkin akan cemburu

Ahli Parlimen (MP) Simpang Renggam, Dr Maszlee Malik yang sebelum ini keluar daripada parti Pejuang diketuai Tun Dr Mahathir Mohamad, kini sah menjadi anak murid baharu Ketua Pembangkang, Datuk Seri Anwar Ibrahim.

Keputusan bekas Menteri Pendidikan itu menyertai PKR hari ini dan menjadi anak murid Anwar mungkin akan menyebabkan Presiden UMNO Datuk Seri Ahmad Zahid Hamidi, cemburu, setelah beliau beberapa kali menipu MP Port Dickson itu sebelum ini.

Zahid yang diberi kepercayaan oleh Anwar untuk menyusun strategi supaya UMNO dapat bekerjasama dengan PKR bagi menghadapi Perikatan Nasional (PN) diterajui Tan Sri Muhyiddin Yassin, sebelum ini turut menyatakan sokongan supaya Ketua Pembangkang itu menjadi Perdana Menteri kesembilan.

Malah, Zahid bersama rakan karibnya Datuk Seri Najib Razak pernah menandatangani akuan bersumpah (SD) menyatakan sokongan kepada Anwar, menyebabkan Pengerusi Majlis Pakatan Harapan (PH) itu terlalu gembira, tanpa menyedari beliau hanya dipermainkan.

Hari ini pula, Maslee, yang selepas keluar Pejuang menjadi MP Bebas lebih setahun, sah menjadi anak murid Anwar apabila menjadi ahli PKR.

Beliau mengumumkan penyertaannya di dalam parti yang tidak menang satu kerusi pun pada Pilihan Raya Negeri (PRN) Melaka, 20 November lalu, dalam program Jelajah Presiden dihadiri Anwar di Dewan JKKK Kampung Baru Machap, Simpang Renggam, hari ini.

“Hari ini, saya, ahli keluarga saya, para penyokong, keluarga besar Simpang Renggam akan mengundi, dan 500 rakyat Simpang Renggam akan menyerahkan borang permohonan keahlian menyertai PKR,” katanya.

Majlis itu turut menyaksikan Maszlee menyerahkan borang keahlian kepada Anwar, berbalas penyerahan replika kad keahlian PKR kepada Maszlee, diakhiri Maszlee menyarung baju-T PKR berwarna biru muda.

Ia bukan rahsia lagi Maszlee yang dilihat cenderung kepada Anwar, malah pada Oktober tahun lalu tular SD yang ditandatanganinya menyokong Anwar sebagai calon PM.

Beliau kini terpelanting dan duduk bersama Anwar dalam blok pembangkang, Pakatan Harapan (PH) walaupun pada awalnya menubuhkan Parti Pejuang bersama Dr Mahathir dan dilantik sebagai Ahli Jawatankuasa Penaja tetapi ia tidak bertahan lama apabila termakan pujuk rayu Presiden PKR sehingga bertindak meninggalkan parti tersebut.

Setianya Maszlee kepada Anwar sehingga sanggup meninggalkan Dr Mahathir, kini dilantik pula Pengerusi Jawatankuasa Pendidikan yang ditubuhkan PH.

Namun, sejarah tidak boleh diubah dan faktanya Maszlee menang di Simpang Renggam adalah kerana Muhyiddin yang meletaknya sebagai calon di kerusi Parlimen itu tetapi mungkin kerana taksub kepada Anwar hingga lupa ingatannya.

Sebagai seorang bekas pensyarah, Maszlee sepatutnya perlu mempunyai sedikit rasa malu dan jujur dalam tindakannya memandangkan lantikannya dalam Kabinet sebelum ini juga atas cadangan oleh Muhyiddin selaku Presiden Bersatu. Tetapi Maszlee sebaliknya tidak mengenang jasa tersebut kerana sudah menjadi fanatik Anwar.

Namun, kini setelah Maslee menjadi anak murid baharu yang setia kepada Anwar, Zahid perlu memikirkan strategi baharu bagaimana untuk kembali mendapat kepercayaan Ketua Pembangkang itu.


Kaji dulu, tak perlu tergesa-gesa bentang RUU antilompat parti: PAS

PAS berpendapat Rang Undang-Undang (RUU) Perlembagaan (Pindaan) berhubung antilompat parti tidak perlu dilakukan secara tergesa-gesa, sebaliknya ia memerlukan kajian dan penelitian secara menyeluruh.

Presidennya, Tan Sri Abdul Hadi Awang, berkata kerajaan perlu membuat huraian dan penaksiran secara menyeluruh berkaitan beberapa istilah ‘lompat parti’ sebelum dibentangkan di Dewan Rakyat.

Katanya, RUU antilompat parti itu perlu pada penaksiran berdasarkan perjuangan untuk menyelamatkan rakyat dan bukannya diri sendiri.

“Kita perlu sedar lompat parti ada sebab-sebabnya… jika disebabkan dasar dan perjuangan betul, ia tidak boleh ditolak, tapi jika disebabkan perjuangan salah, kita boleh tolak.

“Sebab itu kita berpendapat perlu kepada penaksiran kerana perjuangan kita adalah untuk selamatkan rakyat dan bukan selamatkan diri,” katanya kepada media selepas menyampaikan kuliah Jumaat di Masjid Rusila, hari ini.

Semalam, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menafikan wujud ‘sabotaj politik’ dalam isu Rang Undang-Undang (RUU) antilompat parti yang gagal dibentang di sidang Dewan Rakyat, Isnin ini.

Sebaliknya, menurut beliau terdapat perbezaan pendapat, termasuk berkaitan istilah ‘lompat parti’ dan beberapa ciri-ciri RUU itu.

Wan Junaidi juga sebelum ini menjelaskan tiga perkara utama mengistilahkan seseorang Ahli Parlimen (MP) melompat parti, dalam draf pentadbiran RUU Perlembagaan (Pindaan) berhubung antilompat parti.

Pertama, ialah MP itu dikira lompat parti apabila beliau yang memenangi pilihan raya, kemudian mengumumkan keluar parti politik dengan menyatakan menjadi ahli Bebas atau menyertai parti politik lain.

Kedua, seorang MP memenangi kerusi Parlimen tetapi dipecat oleh parti, juga dikirakan sebagai melompat parti. Ini bertujuan memastikan MP patuh kepada perlembagaan dan peraturan serta disiplin parti.

Ketiga, tindakan lompat parti itu juga membabitkan MP Bebas yang memenangi kerusi ditandingi pada pilihan raya, namun mengumumkan menyertai parti politik selepas kemenangannya.

Beberapa pemerhati politik menyifatkan undang-undang anti lompat parti itu agak pelik, khususnya berkaitan istilah ‘lompat parti’ itu sendiri yang boleh mendatangkan huru-hara dalam kalangan rakyat.

Ia terutama melibatkan perkara kedua yang bagi mereka akan mengheret pengundi untuk berdepan lebih banyak Pilihan Raya Kecil (PRK) yang pastinya menelan belanja berjuta-juta ringgit wang rakyat, sekiranya berlaku pertelingkahan politik dalam koridor kuasa parti masing-masing.

Pemerhati politik melihat sekiranya Presiden tidak suka kepada seseorang di dalam partinya atau yang dilihat cuba menentangnya dalam pemilihan parti, beliau akan mempengaruhi majlis tertinggi parti untuk memecat MP tersebut yang sekali gus dianggap lompat parti.

Oleh itu, sekiranya berlaku perebutan kuasa dalam parti atau ada MP yang berselisih faham dengan Presiden atau ahli majlis tertinggi yang berpengaruh, mereka akan dipecat dan PRK terpaksa diadakan.

Pemerhati politik berpendapat undang-undang yang sepatutnya memberi jalan penyelesaian kepada masalah rakyat akan bertukar menjadi ‘pencetus masalah’ dan hanya menelan kos serta wang rakyat semata-mata memenuhi cita-cita dan memuaskan ‘perperangan’ sesama ahli politik.

Sementara itu, memetik laporan media Abdul Hadi yang juga Ahli Parlimen Marang berkata ahli PAS tidak digalakkan mengikut kehendak parti jika dasar perjuangan diubah.

Menurutnya, PAS sudah melalui isu lompat parti sejak 1959 sehingga menyebabkan dua negeri, Kelantan dan Terengganu jatuh akibat wakil rakyat lompat parti pada 1960.

Katanya, PAS sudah lama berusaha menangani masalah lompat parti dan disebabkan itu parti memperkenalkan baiah.

“Mana-mana wakil rakyat daripada PAS yang melompat parti diwajibkan meletakkan jawatan, jika enggan melepaskan jawatan akan dilaknat Allah. Saya dimaklumkan pembentangan RUU Anti Lompat Parti sebagai persediaan awal termasuk di peringkat asas Perlembagaan,” katanya.


Lebih sejuta peniaga bakal terima Geran Khas Prihatin 3.0 Khamis

Lebih sejuta perusahaan mikro kecil dan sederhana (PMKS) bakal menerima Geran Khas Prihatin (GKP) 3.0 sebanyak RM1,000 bermula Khamis ini secara berperingkat membabitkan implikasi kewangan hampir RM1 bilion.

Menteri Kewangan, Tengku Datuk Seri Zafrul Aziz, berkata bayaran itu akan dikreditkan terus ke akaun bank yang didaftarkan dalam sistem GKP dan semakan status kelulusan boleh dibuat mulai hari ini di pautan https://gkp.hasil.gov.my.

Katanya, bayaran tambahan sebanyak RM500, membabitkan peruntukan hampir RM500 juta akan dibayar pada Julai depan menjadikan jumlah keseluruhan GKP 3.0 sebanyak RM1.5 bilion.

Beliau berkata menerusi Program Strategik Memperkasa Rakyat dan Ekonomi (PEMERKASA) yang diumumkan pada 17 Mac lalu, kerajaan memutuskan pemberian GKP 3.0 sebanyak RM1,000 kepada lebih sejuta peniaga mikro untuk memastikan kelangsungan perniagaan mereka, khususnya dalam menguruskan aliran tunai masing-masing.

“Pada 31 Mei lalu, melalui program PEMERKASA+, kerajaan mengumumkan komitmen yang sama sepanjang tempoh Perintah Kawalan Pergerakan (PKP) 3.0, di mana jumlah tambahan sebanyak RM500 akan dibuat, menaikkan jumlah bayaran kepada RM1,500 bagi setiap PKS mikro.

“Ini bermakna, jumlah bayaran GKP 3.0 adalah sebanyak RM1.5 bilion,” katanya dalam satu kenyataan, hari ini.

Tengku Zafrul menambah, secara keseluruhan, sejumlah RM5.08 bilion sudah dan akan disalurkan kepada hampir sejuta PMKS di bawah GKP sejak COVID-19 melanda negara.

“Kerajaan berharap agar bantuan langsung yang disalurkan kepada PMKS ini akan meringankan beban mereka, terutama mereka yang amat terkesan akibat pelaksanaan PKP 3.0 pada kali ini,” katanya.


Sebelum jadi menteri banyak pula formula, kini Rafizi suruh boikot

Ahli Majlis Pimpinan Tertinggi Bersatu, Senator Datuk Razali Idris membidas Menteri Ekonomi Rafizi Ramli yang ketika menjadi pembangkang mengeluarkan pelbagai formula kononnya untuk menyelesaikan masalah rakyat, tetapi bila menjadi kerajaan semuanya hilang.

Beliau menyifatkan saranan Rafizi supaya pengguna memulau peniaga yang dirasakan mengenakan harga yang terlalu tinggi berbanding harga purata peniaga-peniaga lain, disifatkan sebagai tidak kompeten.

Beliau berkata, sebelum jadi menteri bermacam formula dihidangkan kepada rakyat, tetapi kini menyeru rakyat boikot peniaga.

“Sebelum jadi menteri bermacam formula tapi sekarang seru rakyat pulau peniaga!

“Semua boleh jadi menteri kalau macam ini,” katanya dalam kenyataan ringkas semalam.

Kelmarin, kerajaan PH-BN terkilan dengan sikap pengusaha restoran dan kedai makan yang gagal menurunkan harga makanan, walaupun kos bahan mentah dalam pasaran kini menunjukkan penurunan.

Menteri Ekonomi, Rafizi Ramli ketika mengakui kerajaan tidak mampu campur tangan terhadap kenaikan harga makanan di semua restoran dan kedai makan itu, mengharapkan kerjasama orang ramai untuk memulau premis yang gagal menurunkan harga.

Beliau berkata, ketika ini harga bahan mentah dalam pasaran sudah menunjukkan penurunan, tetapi harga makanan dan minuman masih dikekalkan seperti ketika berlakunya kenaikan barangan.

Katanya, pengusaha restoran dan peniaga kedai makan sepatutnya bertindak menurunkan harga bagi membantu mengurangkan bebanan orang ramai.

“Rakyat menuding jari menyalahkan kerajaan berikutan kenaikan harga barangan, terutama membabitkan bahan mentah, tetapi agak mengecewakan apabila pengusaha restoran, kedai makan dan peruncit tidak pula menurunkan harga selepas harga bahan mentah diturunkan.

“Orang ramai dan semua peniaga, termasuk pengusaha restoran dan kedai makan serta peruncit diminta memberi kerjasama dengan menurunkan harga makanan kerana semua harga bahan mentah sudah menunjukkan penurunan,” katanya. – BeritaBersatu


Cecah 300 ribu dos sehari, program vaksinasi berada di landasan tepat

Putrajaya menyifatkan pencapaian melepasi 300,000 dos pada Isnin menerusi Program Imunisasi Covid-19 Kebangsaan (PICK) meletakan negara berada di landasan yang tepat.

Perdana Menteri, Tan Sri Muhyiddin Yassin berkata kerajaan optimis dengan usaha dan inisiatif yang dirancang sasaran untuk mencapai imuniti berkelompok akan dapat dicapai mengikut garis masa yang ditetapkan.

“Alhamdulillah, semalam kita berjaya mencapai kadar vaksinasi sebanyak 313,761 dos sehari, dengan sejumlah 6.585 juta orang sudah menerima dos pertama dan hampir 2.735 juta lagi lengkap dua dos suntikan vaksin.

“Melihat kepada pencapaian ini, kerajaan optimis bahawa segala usaha yang dirancang berada dalam landasan tepat, insya-Allah,” kata beliau dalam satu kenyataan di akaun Facebooknya.

Jelas beliau, pencapaian itu adalah seiring pengumuman beliau berkaitan Pelan Pemulihan Negara (PPN) pada 15 Jun lalu yang mensasarkan kadar vaksinasi lebih 300,000 dos sehari menjelang Julai.

Mengulas lanjut, Muhyiddin berkata inisiatif mempercepatkan pemberian vaksin kepada seramai mungkin penduduk di negara ini turut direalisasikan menerusi Pakej Perlindungan Rakyat dan Pemulihan Ekonomi (PEMULIH).

Menurut beliau, ia penting bagi memastikan negara berjaya mencapai imuniti kelompok dan seterusnya membawa rakyat Malaysia kembali menjalani kehidupan yang menghampiri kehidupan sebelum pandemik Covid-19.

Perdana Menteri tidak lupa berterima kasih kepada Menteri Penyelaras PICK, Khairy Jamaluddin, Menteri Kesihatan Datuk Seri Dr Adham Baba, petugas barisan hadapan, sukarelawan dan rakyat Malaysia yang menjayakan program vaksinasi terbesar di negara ini.


Zahid diperintah bela diri

Mahkamah Tinggi Kuala Lumpur hari ini memerintahkan Presiden UMNO Datuk Seri Ahmad Zahid Hamidi membela diri atas 47 pertuduhan pecah amanah (CBT), rasuah dan pengubahan wang haram melibatkan puluhan juta ringgit milik Yayasan Akalbudi (YAB).

Hakim Mahkamah Tinggi Collin Lawrence Sequerah membuat keputusan itu selepas mendapati pihak pendakwaan berjaya membuktikan wujud prima facie dalam kes itu.

Sequerah dalam penghakimannya berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Ahli Parlimen Bagan Datuk itu menghadapi 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan dana YAB.

Pasukan pendakwaan diketuai Timbalan Pendakwa Raya Datuk Raja Rozela Raja Toran sementara pasukan pembelaan Zahid diketuai peguam Hisyam Teh Poh Teik.

Perbicaraan kes itu bermula sejak 18 November 2019 dengan pendakwaan memanggil 99 saksi, sementara penghujahan kes bermula 6 September 2021 dan berakhir setelah 24 hari.

Zahid, 68, mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan CBT, Presiden UMNO itu didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bekas Timbalan Perdana Menteri 33 bulan itu dituduh melakukan perbuatan berkenaan di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 Akta SPRM 2009 dan boleh dihukum di bawah Seksyen 24(1) akta sama.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu dituduh dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, Kuala Lumpur.

Keputusan penuh menyusul.

Terdahulu, Zahid tiba di kompleks mahkamah berkenaan kira-kira jam 9.05 pagi dengan disambut penyokongnya dan diiringi bacaan doa.

Presiden UMNO Datuk Seri Ahmad Zahid Hamidi mengaminkan doa dibacakan penyokongnya di pekarangan Kompleks Mahkamah Kuala Lumpur di Jalan Duta, pagi ini, 24 Januari 2022. – Gambar Agenda Daily


Jho Low penasihat 1MDB, kata saksi kes Najib pinda laporan audit

Mahkamah Tinggi Kuala Lumpur hari ini diberitahu bahawa ahli perniagaan dalam buruan Low Taek Jho atau Jho Low menghadiri mesyuarat khas Lembaga Pengarah (BOD) 1Malaysia Development Berhad (1MDB) pada 26 September 2009.

Bekas setiausaha syarikat 1MDB, Lim Poh Seng, 50, berkata mesyuarat yang dipengerusikan Tan Sri Mohd Bakke Salleh itu, turut dihadiri Tan Sri Che Lodin Wok Kamaruddin, Datuk Shahrol Azral Ibrahim Halmi, Tan Sri Azlan Zainol, Tan Sri Ismee Ismail, Casey Tang Keng Chee dan Jho Low.

Lim yang dirujuk dengan minit mesyuarat berkenaan berkata beliau tidak menghadiri mesyuarat tersebut kerana bercuti dan minit mesyuarat tersebut disediakan oleh Kelvin Tan Kay Jin, bekas pengarah pelaburan Terengganu Investment Authority (TIA). TIA dinamakan sebagai 1MDB pada 2009.

Saksi pendakwaan ke-10 itu yang kini pengurus besar B&M Consultancy Services Sdn Bhd, bagaimanapun berkata beliau menghadiri dua mesyuarat lain yang berlangsung di hotel yang sama, Royale Bintang Damansara pada 3 dan 10 Oktober 2009, yang tidak dihadiri Jho Low.

Pada 13 Januari, bekas Ketua Audit Negara Tan Sri Ambrin Buang memberitahu mahkamah bahawa Jabatan Audit Negara (JAN) telah diminta supaya menggugurkan satu perenggan semasa kehadirian Jho Low pada mesyuarat BOD 1MDB pada 2009, dalam Laporan Audit akhir 1MDB atas alasan ‘sensitif’.

Menjelaskan mengenai mesyuarat pada 3 Oktober 2009, Lim berkata BOD 1MDB membangkitkan persoalan kepada pengurusan yang diketuai oleh Shahrol Azral berhubung usaha sama dengan PetroSaudi Holdings (Cayman) Limited, termasuk laporan penilaian dan dana yang akan disuntik kepada syarikat usaha sama itu.

Beliau berkata demikian semasa pemeriksaan utama oleh Timbalan Pendakwa Raya Mohamad Mustafa P Kunyalam pada perbicaraan kes Datuk Seri Najib Razak dan bekas Ketua Pegawai Eksekutif (CEO) 1MDB Arul Kanda Kandasamy atas tuduhan meminda laporan audit akhir 1MDB.

Ketika ditanya ketua pasukan pendakwaan Datuk Seri Gopal Sri Ram mengenai peranan Jho Low dalam 1MDB, Lim berkata beliau dilantik sebagai penasihat 1MDB pada 8 April 2009.

Sri Ram: Semasa mesyuarat khas lembaga pengarah pada 26 September 2009, kamu tidak menghadirinya kan? Tetapi bila kamu menerima buku minit daripada Kelvin Tan, adakah menimbulkan pertanyaan apabila melihat nama Jho Low?

Lim: Tidak

Saksi itu juga mengesahkan bahawa Najib telah meluluskan ganjaran sebanyak RM120,000 setahun untuk pengerusi lembaga penasihat 1MDB manakala RM96,000 untuk ahli lembaga itu pada 6 Jun 2010.

Sri Ram: Tahukah kamu siapa pengerusi lembaga penasihat 1MDB?

Lim: Tidak

Sri Ram: Kamu tak boleh ingat?

Lim: Ya

Sebelum ini, bekas CEO 1MDB, Shahrol Azral memberi keterangan bahawa Najib menetapkan elaun RM120,000 setahun untuk pengerusi lembaga penasihat 1MDB dan turut menetapkan elaun RM96,000 setahun bagi ahli lembaga penasihat.

Semasa pemeriksaan balas oleh peguam Wan Aizuddin Wan Mohammed yang mewakili Najib, saksi itu berkata pegawai JAN tidak pernah meminta rekod syarikat 1MDB bagi 2009 dan 2011 daripadanya apabila menjalankan audit.

“Saya meletak jawatan sebagai setiausaha syarikat 1MDB semasa JAN menjalankan audit pada 2015 dan 2016. Goh Gaik Kim adalah setiausaha syarikat selepas saya meletak jawatan,” kata Lim.

Najib, 68, didakwa menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda dituduh bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan.

Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung esok.


Kakitangan kesihatan Indonesia kena Covid-19 walaupun divaksin

Lebih 350 doktor dan kakitangan perubatan di Indonesia dijangkiti Covid-19 dan puluhan dimasukkan ke hospital kerana demam yang tinggi serta penurunan paras oksigen dalam badan, walaupun sudah divaksin dengan Sinovac.

Sebilangan besar mereka tidak menunjukkan simptom Covid-19 dan menjalani kuarantin di rumah, kata Ketua Pejabat Kesihatan Daerah Kudus di Jawa Tengah, Badai Ismoyo.

Daerah itu yang mempunyai lebih 5,000 kakitangan kesihatan kini giat memerangi peningkatan kes yang dipercayai dipacu oleh virus lebih mudah menular dan dikategorikan sebagai membimbangkan (VOC) – varian Delta – sehingga penggunaan katil di hospital daerah itu meningkat 90 peratus.

Dikategorikan sebagai kumpulan yang diberi keutamaan, kakitangan kesihatan antara individu yang pertama sekali diberi vaksin bermula Januari lalu.

Boleh dikatakan kesemuanya menerima vaksin Covid-19 diperbuat oleh syarikat farmasi China, Sinovac, kata Persatuan Perubatan Indinesia (IDI).

Walaupun jumlah kakitangan kesihatan di Indonesia yang meninggal akibat Covid-19 menurun mendadak daripada 158 orang pada Januari kepada 13 orang pada Mei, menurut kumpulan inisiatif data LaporCOVID-19, pakar kesihatan awam mengatakan bahawa hospital di Jawa menjadi perhatian.

“Data menunjukkan mereka di Kudus mempunyai varian Delta. Jadi tidak menghairankan bahawa jangkitan direkodkan lebih tinggi daripada sebelumnya.

“Kita tahu bahawa majoriti kakitangan kesihatan di Indonesia mendapat Sinovac, tetapi kita masih tidak mengetahui bagaimana keberkesanannya di dunia nyata untuk melawan varian Delta,” kata pakar epidemiologi Universiti Griffith Australia, Dicky Budiman.

Jurucakap Sinovac tidak dapat dihubungi untuk mengulas keberkesanan Sinovac terhadap pelbagai varian Covid-19.

Sebelum ini, Pertubuhan Kesihatan Sedunia (WHO) meluluskan penggunaan kecemasan Sinovac sambil mengatakan keputusan vaksin itu mampu mencegah simptom adalah 51 peratus dan menghalang Covid-19.

Ketika Indonesia terkesan sebagai salah satu negara di Asia yang berdepan wabak terburuk, dengan 1.9 juta positif Covid-19 dan 53,000 meninggal dunia, seramai 946 doktor dan jururawatnya turut maut.

Ramai kakitangan kesihatan yang kini mengalami keletihan akibat pandemik Covid-19 sudah mula kurang memberi perhatian kepada protokol kesihatan setelah diberi vaksin, kata Lenny Ekawati, dari kumpulan bebas data kesihatan yang berkaitan dengan LaporCOVID-19.

Seminggu selepas cuti sambutan Hari Raya Puasa lalu, Indonesia menyaksikan peningkatan kes dengan kadar positif melebihi 23 peratus pada Rabu dan kes harian mencatatkan hampir 10,000, tertinggi sejak akhir Februari.

Dalam laporan terbaharu, WHO menggesa Indonesia memperketatkan sekatan di tengah-tengah peningkatan penularan dan kenaikan jumlah mereka yang dimasukkan ke hospital – Reuters


PAS kekal sokong Muhyiddin, Kabinet

PAS kekal berdiri teguh bersama Perdana Menteri Tan Sri Muhyiddin Yassin dalam apa saja keputusan yang telah diputuskan mesyuarat Jemaah Menteri, kata Timbalan Presiden PAS Datuk Seri Tuan Ibrahim Tuan Man hari ini.

“PAS tegas mendukung sistem Raja Berperlembagaan dalam kerangka keluhuran perlembagaan dan kedaulatan undang-undang.

“PAS berdiri teguh bersama Perdana Menteri dalam mendukung semua keputusan yang telah diputuskan oleh Kabinet,” katanya dalam kenyataan hari ini.

Sehubungan itu, beliau berkata PAS menyeru semua pihak untuk kekal bersatu padu dan mengetepikan permainan politik dalam menguruskan negara ketika situasi pandemik Covid-19 sekarang ini.

“Kestabilan politik serta perpaduan rakyat sangat diperlukan dalam menghadapi ancaman pandemik (Covid-19),” katanya.


China bantah tindakan Australia halang pelajarnya masuk

Kerajaan China membantah tindakan Australia yang menghalang pelajarnya masuk sebaik tiba di Sydney kerana tidak membuat pengakuan pernah menjalani latihan ketenteraan mandatori di universiti negara republik tersebut.

Jurucakap Kementerian Luar China, Wang Wenbin berkata pada sidang media beberapa pelajar warganya baru-baru ini dibatalkan visa mereka dan dihantar pulang apabila semasa cuba memasuki Australia melalui Sydney.

Pegawai imigresen Australia menganggap latihan ketenteraan mandatori yang dikendalikan pihak universiti di China adalah sama dengan latihan ketenteraan sebenar dan semua pelajar tersebut dihantar balik kerana gagal mendedahkan perkara tersebut, kata Wang.

Pelajar di universiti China wajib menjalani latihan ketenteraan yang singkat pada awal tahun pertama mereka, biasanya tujuh hingga 24 hari, bertujuan untuk menyemai semangat patriotisme dan kolektivisme dalam diri pelajar.

“Tingkah laku Australia bertentangan dengan sifat interaksi rakyat dengan rakyat dan kerjasama bertolak ansur,” kata Encik Wang.

Jurucakap Imigresen Australia berkata mereka tidak mengulas mengenai kes individu tetapi menjelaskan “dibenarkan dan boleh membatalkan visa di sempadan jika pengembara memberikan maklumat palsu”.


Sanusi bidas kerajaan campuran guna pihak berkuasa tekan musuh, punya pondan

Kerajaan campuran dibidas Datuk Seri Muhammad Sanusi Md Nor kerana menggunakan agensi pihak berkuasa untuk menekan musuh politik mereka menjelang Pilihan Raya Negeri (PRN) yang bakal diadakan tidak lama lagi.

Menteri Besar itu berkata pihak polis digunakan kerajaan campuran untuk menutup mulut pengkritik, malah Sanusi berkata sudah beberapa kali diambil keterangan dan mendedahkan setiap ucapannya semasa berceramah disalin bagi mencari kesalahannya.

“Saya kena bagi keterangan kepada polis tiap-tiap hari, hari ini dua kes sampai Maghrib kena beri keterangan. Ucapan saya diteliti satu pasukan, tiap perkataan saya diteliti, silap (cakap) dilaporkan.

“Ucapan politik mesti diselesaikan di medan politik, datangkan hujah kamu di ceramah, kamu jawab. Jangan guna agensi salin tiap patah perkataan dan lapor polis, punya pondan,” katanya.

Sanusi berkata demikian semasa Majlis Pengisytiharan Calon Perikatan Nasional (PN) Kedah di Kompleks PAS Kota Sarang Semut malam tadi.

Sanusi menegaskan, isu politik sepatutnya diselesaikan di medan politik dan agensi kerajaan tidak boleh digunakan bagi mengambil tindakan ke atasnya.

Dalam pada itu, Sanusi juga mencabar Menteri Dalam Negeri, Datuk Seri Saifuddin Nasution Ismail menyiasat tiga skandal didakwa dilakukan Barisan Nasional (BN) dan Pakatan Harapan (PH) ketika mentadbir Kedah.

Sanusi berkata, PH ketika mentadbir negeri antara 2018 hingga 2020 didakwa menyebabkan Syarikat Air Darul Aman (SADA) kerugian RM36 juta dan berhutang RM149 juta.

Akibatnya, kerajaan negeri pimpinannya terpaksa menggunakan wang yang sepatutnya digunakan untuk pembangunan negeri bagi tujuan membayar hutang yang ditinggalkan PH demi menyelamatkan SADA.

“Dia (Saifuddin) selalu tanya suruh kita jawab, malam ini saya nak tanya (dan) kamu jawab…masa kamu (PH) jadi kerajaan 2018 hingga 2020, SADA mengalami kerugian RM36 juta dan ada hutang RM149 juta, mengapa masa itu kamu tak siasat?

“RM36 juta dan RM149 juta itu saya yang bayar, kenapa kamu tak siasat, pergi siasat. Dengan jumlah RM185 juta itu PH punya kerja, Pudin (Saifuddin) sila siasat.

“Waktu BN memerintah dibuat perjanjian dengan satu syarikat untuk membangunkan Jerai International Park, perjanjian itu telah dilanggar menyebabkan kerajaan negeri disaman dan dituntut RM50 juta.

“Setelah rundingan 30 tahun, kerajaan negeri tahun ini diperintah membayar RM21 juta, kenapa tak siasat?” katanya lagi.

Sanusi juga berjanji akan mendedahkan satu per satu penyelewengan dan salah urus yang dilakukan BN dan PH berikutan tindakan Saifuddin yang secara berterusan mencabarnya.

Katanya, beliau tidak berniat mendedahkan isu berkenaan, namun terpaksa berbuat demikian kerana terus diasak termasuk dalam isu berkaitan dua warga China yang terbabit kejadian kecurian unsur nadir bumi (REE) di Bukit Enggang, Sik.

“Sekarang kamu jawab ketika BN memerintah Kedah ada duit Perbadanan Menteri Besar (MBI) sebanyak RM13 juta dipindahkan ke Kanada, mana pergi duit itu, mengapa tak siasat?

“Zaman BN, pemimpin BN buat kerja ini, sekarang BN dan PH cium mulut. Yang kena bayar kita rakyat Kedah yang hidup hari ini, yang buat kerja BN. Pudin (Saifuddin) sila siasat dah kamu rajin sangat pergi siasat.

“Ada bercambah fail lagi di pejabat saya dan tak pernah dalam tiga tahun ini kita berhasrat melondehkan keburukan sesiapa, tapi kamu kurang ajar, saya akan londeh kamu setiap hari,” katanya lagi.